Ino Nciyumu Buti Cilongwe Canu a Jehova? | Yakwiiya\n“Amuswene kuli Leza, eelyo awalo ulaswena kulindinywe.”—Jak. 4:8.\nIno mweelede kuba amakanze nzi ciindi nomwiiya Jwi lya Leza?\nIno ncinzi cimupa kusinizya kuti lyoonse Jehova ucita ziluleme?\nNkaambo nzi ncomweelede kwaamba zintu zigaminide mumipailo yanu?\n1. Nkaambo nzi ncotweelede kuzumanana kuba acilongwe ciyumu a Jehova?\nSENA muli Kamboni wa Jehova uulyaabide alimwi uubbapatizyidwe? Ikuti kacili boobo, mulijisi cintu ciyandisi—cilongwe a Leza. Nokuba boobo, cilongwe eeco cilasunkwa ikutali buyo anyika ya Saatani pele alimwi amibili yesu iitalondokede. Banakristo boonse balasunkwa munzila eeyi. Aboobo, cilongwe cesu a Jehova ceelede kuti kacili ciyumu nta.\n2. (a) Ino cilongwe ncinzi? (Amubone bupanduluzi buyungizyidwe.) (b) Mbuti mbotukonzya kuciyumya cilongwe cesu a Jehova?\n2 Ino nciyumu buti cilongwe canu a Jehova? Sena inga mwayanda kuciyumya? Mboobu mbolwaamba lugwalo lwa Jakobo 4:8 kujatikizya ncomweelede kucita: “Amuswene kuli Leza, eelyo awalo ulaswena kulindinywe.” Amubone kuti aawa kuli zintu zyobilo izyeelede kucitika. * Ciindi notubweza ntaamu kuswena kuli Leza, awalo ulabweza ntaamu kucita mbubwenya oobo kulindiswe. Ikuti naa kuyanzana ooku kakucitwa lyoonse, mukuya kwaciindi kuyumya cilongwe cesu a Jehova. Akaambo kaceeci, cilongwe eeco ciba cilongwe cini-cini kulindiswe. Tuba alusyomo ndwaakajisi Jesu ciindi naakaamba kuti: “Ooyo wakandituma nkwali ncobeni, alimwi . . . Mebo ndilimuzyi.” (Joh. 7:28, 29) Nokuba boobo, ino nintaamu nzi nzyomukonzya kubweza cacigaminina kutegwa muswene kuli Jehova?\nMbuti mbomukonzya kubandika a Leza? (Amubone muncali 3)\n3. Ncinzi cipa kuti kubandika a Jehova kukonzyeke?\n3 Kubandika a Jehova lyoonse ncintu ciyandika kapati kutegwa tuswene kulinguwe. Mbuti mbomukonzya kubandika a Leza? Ino mubandika buti amulongwe wanu uukkala kulamfwu? Mweelede kuti mulacita oobo kwiinda mukulembelana alimwi akubandika afooni, ambweni mulacita oobo kanji-kanji. Mulabandika a Jehova kwiinda mumipailo yanu kulinguwe njomupaila ciindi aciindi. (Amubale Intembauzyo 142:2.) Alimwi mulamuzumizya Jehova kubandika andinywe ciindi nomubala lyoonse Jwi lyakwe lilembedwe alimwi akuzinzibala kuyeeya nzyomubala. (Amubale Isaya 30:20, 21.) Aboobo, atulange-lange kubandika ooku mbokuyumya cilongwe cesu a Jehova, akupa kuti cilongwe cesu anguwe ciyume kapati.\nKUBALA BBAIBBELE—NZILA JEHOVA NJABANDIKA ANDINYWE\n4, 5. Mbuti Jehova mbwabandika andinywe kumugama kwiinda mu Jwi lyakwe lilembedwe? Amupe cikozyanyo.\n4 Cakutadooneka mulazumina kuti Bbaibbele lilijisi mulumbe wa Leza kubantu boonse. Pele sena Bbaibbele lilaamba ambomukonzya kuswena kuli Jehova nywebo kumugama? Inzya lilaamba. Munzila nzi? Lyoonse nomulibala akuliiya Bbaibbele, amubone ncomweelede kucita kujatikizya zintu nzyolyaamba alimwi amubikkile maano kubona mbomweelede kuzibelesya mubukkale bwanu; mwacita boobo muzumizya Jehova kwaambaula andinywe kwiinda mu Jwi lyakwe. Eeci cimupa kuba acilongwe cibotu anguwe.—Heb. 4:12; Jak. 1:23-25.\n5 Mucikozyanyo, amubale akuzinzibala kuyeeya majwi aa Jesu aakuti “amuleke kuliyobweda lubono anyika.” Ikuti naa mulimvwa kuti mubikkila kale maano kuzintu zya Bwami mubuumi bwanu, mulizyi kuti Jehova ulamulumbaizya. Kulubazu lumbi, ikuti naa mwabona kuti muyandika kuubya-ubya buumi bwanu alimwi akubikkila maano kapati kuzintu zya Bwami, nkokuti Jehova wamusinsimuna kumbazu imwi njomuyandika kubelekela kutegwa muswene afwaafwi anguwe.—Mt. 6:19, 20.\n6, 7. (a) Ino kubala Bbaibbele kulujatikizya buti luyando lwesu kuli Jehova alimwi aluyando lwakwe kulindiswe? (b) Ino tweelede kuba amakanze nzi ciindi notucita ciiyo cesu tobeni?\n6 Kubala Jwi lya Leza takuyubununi buyo mbazu motukonzya kuyaambele kumuuya. Pele alimwi kutupa kuti tumulumbe kapati Jehova akaambo kanzila zyakwe zilombozyeka, calo icipa kuti luyando lwesu kulinguwe lukomene. Aboobo, ciindi luyando lwesu kuli Leza nolukomena, luyando lwakwe kulindiswe lulayuma, eelyo eeci ciyumya cilongwe cesu anguwe.—Amubale 1 Bakorinto 8:3.\n7 Nokuba boobo, ikutegwa swebo tuswene kuli Jehova, cilayandika kapati kuti notubala katujisi makanze mabotu. Lugwalo lwa Johane 17:3 lwaamba kuti: “Eeci caamba buumi butamani, ikuti bakuzyiba yebo O Leza mwini-mwini ooli olikke, ayooyo ngookatuma, Jesu Kristo.” Aboobo makanze eesu taayelede buyo aakuba aluzyibo pe, pele ‘kumuzyiba’ kabotu bwini mbwabede Jehova.—Amubale Kulonga 33:13; Int. 25:4.\n8. (a) Ncinzi muntu ncakonzya kuyeeya kujatikizya Jehova mbwaakacita ku Mwami Azariya, kweelana ambokupandulwidwe mulugwalo lwa 2 Bami 15:1-5? (b) Ino kuzyiba Jehova kutugwasya buti kutaizumbauzya milimo yakwe munzila iili yoonse?\n8 Mbotuyaabumuzyiba kabotu Jehova, tacikatunyonganyi pe ikuti naa zibalo zimwi zyamu Bbaibbele zyatupa kutalika kweezyeezya ncaakacitila zintu munzila imwi. Mucikozyanyo, ino mulimvwa buti kujatikizya ncaakacita Jehova kuli Azariya Mwami wa Juda? (2Bam. 15:1-5) Amubone kuti nokuba kuti “bantu bakacili kutuula zipaizyo alimwi akuuntumuna busi bwazipaizyo mumasena aakukombela,” Azariya walo “wakazumanana kucita ziluleme mumeso aa Jehova.” Nokuba boobo, “Jehova wakapa kuti mwami aciswe, aboobo wakazumanana kali sicinsenda kusikila buzuba naakafwa.” Ino nkaambo nzi? Cibalo tacaambi pe. Sena makani aaya ayelede kutunyonganya naa kutupa kuyeeya kuti Jehova wakasubula Azariya kakunyina kaambo? Inga tiitwayeeya boobo pe ikuti katuzizyi kabotu nzila zya Jehova. Eeci cilabikkilizya akuzyiba kuti Jehova lyoonse ulalulamika “cansaizi.” (Jer. 30:11) Luzyibo luli boobo lutupa kusinizya kuti nokuba kuti tatuzyi kaambo kakapa kuti Jehova acite mbwaakacita kuli Azariya, tulakonzya kusyoma kuti lubeta lwakwe lwakaliluleme.\n9. Ino makani nzi aatondezya kaambo ikakapa kuti Jehova asubule Azariya acinsenda?\n9 Nokuba boobo, kujatikizya makani aaya, kuli twaambo atumbi ntotupedwe mucibalo cimbi cili mu Bbaibbele. Mwami Azariya alimwi wakazyibidwe kuti Mwami Uziya. (2Bam. 15:7, 32) Mucibalo cimwi cikozyenye aceeci mulugwalo lwa 2 Makani 26:3-5, 16-21, twiiya kuti nokuba kuti Uziya wakacita zililume mumeso aa Jehova kwaciindi cili mbocibede, kumbele “moyo wakwe wakalisumpula akulinyonyoona.” Cakulisumpula, wakasola kucita milimo yabapaizi eeyo njaatakazumizyidwe kucita. Bapaizi ibali 81 bakamusikila kutegwa bamululamike. Ino Uziya wakacita buti? Wakatondezya kulisumpula kapati. Uziya “wakanyema” akaambo kalulayo ndwaakapegwa abapaizi. Anu nkakaambo kaako Jehova ncaakamusubula acinsenda!\n10. Nkaambo nzi lyoonse ncotutayandiki bupanduluzi kumilimo ya Jehova, alimwi mbuti mbotukonzya kuyumya lusyomo lwesu kujatikizya nzila zya Jehova ziluleme?\n10 Lino tutalubi kaambo kapati kali waawa. Ino mbuti kuti twaambo tusalazya makani aaya notwatakabikkilizyigwa mu Jwi lya Leza, mbuli mbocibede muzibalo zimwi zyamu Bbaibbele? Sena inga mwabudooneka bululami bwa Leza? Naa sena inga mwakkazika moyo akuyeeya kuti Bbaibbele lilijisi makani manji aasinizya kuti Jehova lyoonse ucita zintu ziluleme alimwi buya ngonguwe uupa ceelelo cazintu ziluleme alimwi azibyaabi? (Dt. 32:4) Mbotuyaabumuzyiba kabotu Jehova bwini mbwabede, luyando lwesu alimwi akulumba nkotujisi kujatikizya nzila zyakwe ziyookomena cakuti tatunooyandiki bupanduluzi buya kuzintu zyoonse nzyacita. Amusyome kuti ikulumba kuli boobu kuyookomena kweelana akusolekesya kwanu nkomucita kubala alimwi akuzinzibala kuyeeya mbwabandika Leza kwiinda mu Jwi lyakwe lilembedwe. (Int. 77:12, 13) Aboobo, eeci ciyooyumya cilongwe canu a Jehova akupa kuti cibe cilongwe cini-cini.\nMUPAILO—NZILA YAKUBANDIKA A JEHOVA\n11-13. Ino muzyi buti kuti Jehova ulaiswiilila mipailo? (Amubone cifwanikiso icili kumatalikilo aacibalo.)\n11 Kwiinda mumupailo tulaswena kuli Jehova. Tulamutembaula, kumulumba alimwi akulomba busolozi bwakwe. (Int. 32:8) Pele kutegwa cilongwe canu a Jehova cibe cilongwe ciyumu, mweelede kusyoma kuti ulaiswiilila mipailo.\n12 Bantu bamwi basyoma kuti mupailo ugwasya buyo mumizeezo. Baamba kuti ikuti naa kamuyeeya kuti mupailo wanu waingulwa, cili boobo akaambo buyo kakuti mwazyaamba nzyomuyeeya mumajwi, mwalizyiba penzi ndyomujisi alimwi mwasolekesya kujana nzila yakumana penzi eelyo. Kunze lyalugwasyo luli loonse luli boobo, mbuti mbomukonzya kuzyiba kuti mipailo yanu njomupaila camoyo woonse ulaiswiilila ncobeni Jehova?\n13 Amulange-lange makani aaya: Kuzwa ciindi naakali kujulu, Jesu wakalibonena cigaminina Jehova mbwaakali kwiingula mipailo yababelesi bakwe baanyika. Mpoonya mumulimo wakwe anyika, Jesu wakali kwaamba mbwaakali kulimvwa kuli Usyi wakujulu kwiinda mumupailo. Sena naakacita oobo, nokuba kupaila masiku woonse, ikuti naakali kuyeeya kuti Jehova tanaakali kuswiilila? (Lk. 6:12; 22:40-46) Sena naakayiisya basikwiiya bakwe kupaila ikuti naakali kuyeeya kuti mupailo ndugwasyo buyo lwamumizeezo? Cilisalede kuti, Jesu wakalizyi kuti mupailo ninzila ini yakubandika a Jehova. Aciindi cimwi, Jesu wakaamba kuti: “Taata, ndakulumba nkaambo wandimvwa. Masimpe ndalizyi kuti lyoonse ulandimvwa.” Andiswe tulakonzya kuba alusyomo lwakuti Jehova ‘ngusikuswiilila mipailo.’—Joh. 11:41, 42; Int. 65:2.\n14, 15. (a) Ino tugwasyigwa buti kwiinda mukupaila cacigaminina mumipailo yesu? (b) Ino mipailo yakamugwasya buti mucizyi umwi kuyumya cilongwe cakwe a Jehova?\n14 Ciindi nomwaamba zintu zigaminide mumipailo yanu, cilamugwasya kuzyiba Jehova mbwaingula mipailo yanu, nokuba kuti bwiinguzi inga kabutali munzila iigaminide. Mipailo iingulwa iyoopa kuti Jehova mumuzyibe bwini mbwabede. Kuyungizya waawo, mbomuyaabuzumanana kwaambila Jehova zintu nzyomulibilika, uyooswena kulindinywe.\n15 Amubone cakacitikila ba Kathy. * Tiibakali kuukkomanina mulimo wamumuunda nokuba kuti lyoonse bakali kutola lubazu mumulimo ooyu. Bakaamba kuti: “Tiindakali kuuyanda mulimo wakukambauka. Ncondaamba ncakuti, mubwini tiindakali kuuyanda mulimo ooyu. Ciindi nondakacileka mulimo wakumubili, mwaalu umwi wakali kulangila kuti ndilaba mupainiya waciindi coonse; mane buya wakandipa afoomu. Ndakasala kucita bupainiya, pele alimwi ndakatalika kupaila buzuba abuzuba kutegwa Jehova andigwasye kuukkomanina mulimo wamumuunda.” Sena Jehova wakayiingula mipailo yabo? Ba Kathy bakati: “Yakkwana lino myaka yotatwe kandicita bupainiya. Akaambo kakuba aciindi cinji mumulimo wakukambauka alimwi akwiiya kubacizyi bambi, mukuya kwaciindi ndayaambele munzila mbondikambauka. Mazuba aano, tanduukkomanini buyo mulimo wamumuunda—pele ndilauyandisya. Iciinda zyoonse, cilongwe cangu a Jehova cayuma kapati kwiinda mbocakabede.” Masimpe, mipailo yabo ba Kathy yakabagwasya kuyumya cilongwe cabo a Jehova.\nKUCITA LUBAZU LWESU\n16 Kuyumya cilongwe a Jehova ncintu ncotweelede kucita mubuumi bwesu boonse. Tweelede kubweza ntaamu kutegwa tuswene kuli Leza ikuti katuyanda kuti awalo aswene kulindiswe. Aboobo, atusolekesye kusikila mpotugolela kubandika lyoonse a Leza wesu kwiinda mukubala Bbaibbele alimwi akupaila kulinguwe. Ikuti naa twacita oobo, cilongwe cesu a Jehova iciyaabukomena lyoonse ciyootugwasya kuzwidilila mumasunko aatusikila.\nKuyumya cilongwe a Jehova ncintu ncotweelede kucita mubuumi bwesu boonse (Amubone muncali 16 a 17)\n16, 17. (a) Ncinzi ncotweelede kucita kutegwa cilongwe cesu a Jehova ciyume akukomena? (b) Ino mbuyumuyumu nzi mbotuyoolanga-langa mucibalo citobela?\n17 Nokuba boobo, kulakonzya kuba abuyumuyumu bumwi ciindi mapenzi ngotujisi naazumanana nokuba kuti tulapaila camoyo woonse. Muziindi zili boobo, lusyomo lwesu muli Jehova lulakonzya kuceya. Tulakonzya kutalika kudooneka naa mubwini Jehova ulaiswiilila mipailo yesu alimwi akuti naa utubona kuba balongwe bakwe. Mbuti mbotukonzya kubuzunda buyumuyumu oobo katusinizyide kuti cilongwe cesu a Leza nciyumu? Cibalo citobela ciyookalanga-langa kaambo aaka.\n^ par. 2 Cilongwe cipandululwa kuti ninzila bantu bobilo mbobalimvwa alimwi ambobalilemeka kuli umwi amweenzinyina. Aboobo, boonse bobilo beelede kuti kabajatikizyidwe.\n^ par. 15 Izina lyacincwa.\nMulakonzya kuba acilongwe cini-cini a Leza.


Kulonga 22 IBBAIB63 - Na muntu wabba iŋombe na imbelele - Bible Search\nKulonga 21 Kulonga 23\nMilao yakubba amilao imwi\n1-Na muntu wabba iŋombe na imbelele akwiijaya nanka kwiiulisya, uleelede kuliya iŋombe zyosanwe mucimanga caŋombe yomwe, ambelele zyone mucimanga cambelele yomwe. 2-Na mubbi wajanwa uladonkola, alimwi waumwa calufu, taakwe mulandu wabulowa. 3-Pele na izuba lyamupaswida mpawo, kuli mulandu wabulowa, ncobeni uleelede kuliya, Na wabula cakuliya, auzigwe nkaambo kakubba kwakwe. 4-Na cakubba cajanwa mujanza lyakwe, niiba iŋombe niiba imbongolo niiba imbelele, uleelede kuliya zyobile.\n5Na muntu walisya muunda na masaansa, nanka kuyandilila kwaŋombe zyakwe zyalida mumuunda wamweenzinyina, uleelede kuliya bubotu bwamuunda wakwe na bwamasaansa aakwe.\n6Na mulilo wabuka akutenta lubaya lwamamvwa, aboobo kulatentwa milwi yamaila na maila aaciimvwi na muunda, ncobeni oyo muntu iwatenta mulilo uleelede kuliya.\n7Na muntu wabika mali na imbono mumaanza amweenzinyina kuti azibambe, alimwi zyabbigwa kuŋanda yasikuzibamba, na mubbi wajanwa ncobeni uleelede kuliya kobile. 8Pele na mubbi tajanwi, mwiniŋanda aswene kuli-Leza, kuti kuzibwe na engwe wakabika ijanza lyakwe kumbono zyamweenzinyina. 9-Alimwi mumilandu yoonse yazintu ziswekede, naba musune niiba imbongolo niiba imbelele neziba zyakusama niciba cintu cimwi cili buti muntu ncaamba kuti, Nceeci, makani aabantu boonse bobile aletwe kuli-Leza. Lino oyo uupegwa mulandu kuli-Leza aliye mweenzinyina kobile.\n10Na muntu wasisya imbongolo naba musune niiba imbelele naba munyama umwi kumweenzinyina kuti amubambile, alimwi oyo munyama wafwa nanka kulumwa nanka kutandwa katakwe uubona, 11-aba bantu bobile baleelede kukonkezyanya cikonke ca-Jehova, kuti kuzibwe na engwe iwakabika ijanza lyakwe kulubono lwamweenzinyina. Lino mwalimunyama alamwe. Takooliya pe. 12-Pele na ncobeni wabbigwa, uleelede kuliya mukamwini wayo. 13Na walumwa banyama bamusokwe, alete citondezyo. Takooliya cilume pe.\n14Na muntu wakumbila cintu kumweenzinyina, lino canyonyooka nanka kufwa mulaaco natawo, ncobeni uleelede kuliya. 15Na mulaaco mpali, takooliya pe, nkaambo ncinga sikuvola, cakazida mali buyo.\n16-Na mwaalumi woongelezya nakalindu uutana kukwatwa, weenda awe, ncobeni uleelede kubbadela lubono, abe mwanakazi wakwe. 17-Pele na wisi wakakilila kumupa, aliye mali aaelene alubono lwanakalindu.\n18-Mutazumizyi mwanakazi muzyani kupona.\n19-Kufumbwa muntu uulala amunyama ncobeni uleelede kufwa.\n20-Kufumbwa uupaizizya leza umbi uutali Jehova alike, ajayigwe.\n21-Mutapenzyi mweenzu nekuba kumubisizya, nkaambo anywebo mwakali beenzu munyika ya-Egepita. 22-Mutapenzyi mukamufu nanka mucaala naba umwi. 23-Na mwabapenzya, alimwi na bakwiilila ndime, ncobeni ndamvwa kukwiila kwabo, 24-lino bukali bwangu bulabuka, nkabela njoomujazya ipanga, elyo banakazi banu bayooba bamukabafu, abana banu bayooba bamucaala.\n25-Na wakolotya muntu mucete naba umwi akati kabantu bangu mali, toelede kumubeda mbuli sikukolotya; utamubedi simpindu. 26-Na watola cikobela camweenzinyoko, cibe citondezyo, uleelede kucipilusya kulinguwe izuba kalitana kubbila, 27nkaambo ncencico luzutu ncalivumbya kumubili wakwe, Aone buti? Na wakwiilila ndime, njoomvwa, nkaambo ndisiluzyalo,\n28-Utasampauli Leza nanka kutukila mweendelezi wabantu bako.\n29-Utaneleeli kupaizya kabalwebalwe kamaila aako akawaini wako, Alimwi undipe mutaanzi akati kabana bako balombe. 30-Azyalo iŋombe zyako ambelele zyako, undicitile mbubonya obo. Mazuba aali musanu aabili mwana akale abanyina, lino mubuzuba bwamusanu aatatu mulandipa. 31-Amube bantu basalala kulindime. Nyama indume musokwe mutailyi pe; amwiisowele babwa.


Mbutukonzya Kukambawukila Bantu Batakombi | Ngaziyakulinda Yakwiiya\nNgaziyakulinda—Yakwiiya | July 2019\nBALA MU Abua Acholi Afrikaans Aja Akha Albanian Altai Alur American Sign Language Amharic Amis Arabic Argentinean Sign Language Armenian Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese (Traditional) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuukese Chuvash Cibemba Cinyanja Colombian Sign Language Croatian Croatian Sign Language Cuban Sign Language Czech Czech Sign Language Dakota Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Fijian Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Greek Greek Sign Language Greenlandic Guadeloupean Creole Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Idoma Igbo Igede Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niuean Norwegian Nyaneka Nyungwe Nzema Okpe Oromo Ossetian Otetela Palauan Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Poqomchi' Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Samoan Sangir Sango Saramaccan Sena Sepedi Sepulan Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zimbabwe Sign Language Zulu\nMbutukonzya Kukambawukila Bantu Batakombi\n“Ndaba zintu zyoonse kubantu bamisyobo yoonse kutegwa ziyume zitete ndibafwutule bamwi.”—1 KOR. 9:22.\nLWIIMBO 82 “Aumunike Mumuni Wanu”\n1. Nkuchincha kuli biyeni kwakachitika muli zimwi zisi muminyaka yayinda?\nKWAMINYAKA myiingi yayinda, bantu munyika yoonse bakali aazikombelo nzibakali kunjila. Pesi muminyaka miche yakayinda, kuli kuchincha kupati kwakachitika. Bantu biingi tabachikwe chikombelo nchibanjila. Muzisi zimwi, bantu biingi baamba kuti tabakwe chikombelo nchibanjila. *—Mt. 24:12.\n2. Niinzi chilikupa kuti bantu biingi kabatachiyandi kukomba?\n2 Nkamboonzi bantu biingi nibatachiyandi kukomba? * Bamwi balakonzya kuchelezegwa abunoti azyakulikondelezya naakuti amakataazyo aabuumi. (Lk. 8:14) Bamwi bakali kunjila zimwi zikombelo bakaleka nkaambo tabachisyomi pe kuti Leza mpali. Bamwi balasyoma kuti Leza mpali pesi babonaanga kuba wachimwi chikombelo kwakaba kwachiindi, takuchibeleki pe mazubaano akuti takucheendelani pe asayensi. Kulakonzeka kuti bakamvwa kubeenzinyina, kubayiisi akuli basikutola twaambo kuti buumi bwakalisandukila alubo bantu biingi mbibamvwa tabaambi twaambo tumvwikka tupa kuti basyome kuti Leza mpali. Bamwi bakaleka kunjila zikombelo akaambo kabafundisi bayandisya mali akulemekwa. Muli zimwi zisi, mfulumende zibikkide milawu iikasya kuchita zimwi zintu zyabukombi.\n3. Makanze aachiiyo eechi nganzi?\n3 Jesu uyanda kuti ‘tuyiisye bantu bazisi zyoonse kuti babe basikwiiya.’ (Mt. 28:19) Nga tulabagwasya biyeni bantu batakombi kuti bayande Leza akuti babe basikwiiya baKristu? Tweelede kuziba kuti nzila muntu njawutambulaayo mulumbe wesu, yeendelana aakuti wakakomenena kuli. Muchikozyano, bantu bakuEurope balakonzya kukaka kutuswiilila kwiinda bantu bazwa kuAsia. Nkamboonzi nikuli boobo? Nkaambo kuEurope bantu biingi balilizi Bbayibbele alubo balizi kuti Leza nguwe wakalenga zintu zyoonse. Pesi kuAsia, biingi Bbayibbele tabalizi pe naakuti balizi mbichaani alubo tabasyomi pe kuti kuli Mulengi. Nkinkaako, makanze aachiiyo eechi ngakutugwasya kuti tuzwidilile kukambawukila bantu mbituswaana katutalangi kuti bazwa kuli.\nKKALA KULI AAMABONENO AALI KABOTU\n4. Nkamboonzi nitweelede kukkala katuli amaboneno aali kabotu?\n4 Ba Amaboneno Aali Kabotu. Munyaka amunyaka, kuli bantu biingi banga baba Bakamboni baJehova. Kabatanaba Bakamboni, biingi bakali kulilemeka alubo teebakali kukuyanda pe kuupa-wupa ameso kuchitwa aazikombelo. Pesi bamwi bakali kupona buumi butali kabotu, kabachita michito mibi njibakeelede kuleka. Kwiinda mukugwasigwa aaJehova, tuli aachoonzyo chakuti tuyoobajana bantu ‘balibambilide kutambula buumi butamani.’—Mil. 13:48; 1 Tim. 2:3, 4.\nChincha-chincha nzila zyakwaambuula chiindi nukambawukila bantu batayandi kwaambuula makani aamuBbayibbele (Langa fuka 5-6) *\n5. Niinzi chipa kuti bantu baswiilile nitubakambawukila?\n5 Ba Aluzyalo Abupampu. Chiindi chiingi, bantu balatuswiilila nitubakambawukila kutali akaambo kamakani ngitwaamba pesi akaambo kanzila mbutwaawamba. Balatuswiilila chiindi nitubatondeezya luzyalo, bupampu aluyando. Nikuba boobo, tatubasungilizyi kuti baswiilile nzitwaamba. Pesi tuleezya kuziba maboneno aabo atala abukombi. Muchikozyano, tulakonzya kuziba kuti bamwi tabakuyandi pe kwaambuula zyabukombi abantu mbibatazi. Bamwi bakubona kakutali kabotu kubuzigwa nzibayeeya atala aLeza. Alubo bamwi kubafwisya bweeme kuti babonwa kabali kubala Bbayibbele, kapati kuti kabali kugwasigwa aaBakamboni baJehova. Kufumbwa maboneno aabo, tuleezya kumvwisisisya mbubalimvwa bantu.—2 Tim. 2:24, amajwi aali munsi.\n6. Mwaapostolo Pawulu wakatondeezya biyeni kuti wakali kuchincha-chincha alubo nga tulamutobelezya biyeni?\n6 Tweelede kuchita biyeni kuti twabona kuti umwi muntu tatondeezyi chiyandisyo, nitubelesya majwi aali mbuuli aakuti “Bbayibbele,” “zintu zyakalengwa,” “Leza” naakuti “bukombi”? Tulakonzya kuchita mbuuli mwaapostolo Pawulu akuchincha-chincha nzila zyakwaambuula. Naakali kwaambuula aamaJuda, Pawulu wakabelesya Magwalo. Pesi chiindi naakali kwaambuula aamaGrikki bakuAreyopagi bakatali kukomba, taakali kwaamba pe kuti nzyaakali kubabuzya zyakali kuzwa muBbayibbele. (Mil. 17:2, 3, 22-31) Nga tulachitobelezya biyeni chikozyano chaPawulu? Kuti waswaana muntu uutazisyomi zyaambwa aaBbayibbele, toyelede kulitondeezya kuti ulikubelesya Magwalo nuli kwaambuulaawe. Kuti wabona kuti muntu ooyo tayandi pe kuti bamwi bamubone kamulikwaambuula zyamuBbayibbele, ulakonzya kumutondeezya magwalo kubelesya fooni kuchitila kuti bantu batazibi zilikuchitika.\n7. Tweelede kuchitaanzi kuti tuchite mbuuli Pawulu, mbuuli mbukulembedwe muli 1 Bakorinto 9:20-23?\n7 Ba Muntu Uumvwisisisya Alubo Uuswiilila. Tweelede kuziba zintu zipa kuti bantu mbituswaana babe aamaboneno ngibalaawo. (Tus. 20:5) Atuchilange-lange lubo chikozyano chaPawulu. Pawulu wakakomenena muchilawu chamaJuda. Pesi wakeelede kuchincha-chincha nzila njaakali kukambawukaayo kubantu bakatali maJuda, nkaambo Jehova teebakamuzi pe alubo Magwalo bakaazi mbichaani. Andiswe tweelede kuyanduulisisya akubuzisisya kuli bamwi baba aachiindi chilamfu kabakambawuka kuchitila kuti tuzibe bantu mbitukambawukila muchilawu chesu.—Bala 1 Bakorinto 9:20-23.\n8. Njiili nzila yakusaanguna kwaambuuzyania aabantu atala aBbayibbele?\n8 Makanze eesu nga kuyanduula bantu ‘beelela.’ (Mt. 10:11) Kuti tukonzye kuchita oobo, tweelede kubapa chiindi chakwaamba maboneno aabo mpawo tubaswiilile. Umwi mukwesu wakuEngland, nga wakumbila bantu kuti baambe maboneno aabo atala azikonzya kupa kuti mpuli ikkale kiibotelwa, bazyali mbubakonzya kukomezya bana ambubakonzya kulisimya bantu kuti teebajatwa kabotu. Mukwesu ooyu naazwa kumvwa nzibayeeya, nga wabuzya kuti, “Mwaabona biyeni malayilile aaya aakalembwa muminyaka iili 2 000 yakayinda?” Kataambide pe kuti Bbayibbele, nga wabatondeezya lugwalo ndwasalide kabelesya fooni yakwe.\nKUKAMBAWUKILA BANTU BOONSE\n9. Nga tulabagwasya biyeni bantu batayandi kwaambuula makani aali atala aLeza?\n9 Tulakonzya kukambawukila bantu batayandi kwaambuula makani aali atala aLeza kuti twaambuulaabo atala azimwi zintu nzibayandisya. Muchikozyano, bantu biingi bayandisya kulanga zintu zili munyika azili mujulu. Tulakonzya kwaamba kuti: “Zintu zyiingi zyakapangwa aabantu, nga bazipanga nkaambo bazyasayesi bakkopa zintu ziliwo kale. Bantu bapanga ma-microphone ama-camera nga bayiya atala amatwi ameso aazyuuka. Ubonaanga zintu zili munyika zyakazwa kuli? Zyakazwa kumanguzu aagambya na? Kumuntu na? Kuli zimwi zintu na?” Nitwamvwa mbayeeya, tulakonzya kwaamba kuti: “Tulakonzya kulibuzya kuti ngwani ngubakkopa bantu bapanga zintu, nibayiya mbaapangidwe matwi ameso. Amwi makani aakalembwa aasikulemba tupeto aachiindi akandinoneezya loko aakuti: ‘Ooyo wakapanga kutwi, sena takonzyi kumvwa? Ooyo wakalenga liso, sena takonzyi kubona? . . . Ngonguwe uuyiisya bantu kuba aluzibo!’ Bamwi bazyasayensi balaazumina makani aaya alubo balazumina kuti zintu zyakalengwa biya.” (Int. 94:9, 10) Kuzwa waawo, tulakonzya kumutondeezya vidiyo aajw.org® iijanika aalembedwe kuti “Interviews and Experiences” muchipanzi chiti “Viewpoints on the Origin of Life.” (Langa aalembedwe kuti PUBLICATIONS > VIDEOS.) Tulakonzya kumupa kabbuku kati Was Life Created? naakuti kati The Origin of Life—Five Questions Worth Asking.\n10. Nga tulaambuula biyeni amuntu uutayandi kwaambuula makani aali atala aLeza?\n10 Bantu biingi bayanda kuba alyajuunza lili kabotu. Pesi biingi bayoowa kuti nyika izoonyonyoonwa naakuti buzooba busena butakkaliki pe. Umwi mulangizi weendeenda wakuNorway wakati, bantu batayandi kwaambuula makani aali atala aLeza balakuyandisya kwaambuula atala azyiimo zyanyika. Nazwa kujuzyania abantu, nga wabuzya kuti: “Mubonaanga ngwani uukonzya kupa kuti tube aalyajuunza lili kabotu? Mbantu bazyapolitikisi na? Bazyasayensi na? Nguumwi muntu na?” Naamvwa mbubayeeya, nga wabala naakuti kwaamba lugwalo lutondeezya kuti buumi bwakunembo bunooli bubotu. Bamwi ngababotelwa atala achisyomezyo chamuBbayibbele chitondeezya kuti nyika inooliwo kukabe kutamani akuti bantu bachita zintu zibotu bayookkala aalinjiyo kukabe kutamani.—Int. 37:29; Muk. 1:4.\n11. Nkamboonzi nitweelede kuchincha nzila zyakukambawuka alubo nga tulamutobelezya biyeni Pawulu mbuuli mbukulembedwe muli Baroma 1:14-16?\n11 Tweelede kuchincha-chincha nzila zyakukambawuka nitwaambuula abantu mbituswaana. Nkamboonzi nitweelede kuchita oobo? Nkaambo bantu balisiyene. Zintu ziyandwa aawumwi muntu, umwi nga taziyandi pe. Bamwi bantu tabakuyandi pe kwaambuula makani aali atala aLeza naakuti Bbayibbele pesi bamwi balimvwa kabaangunukide kuti twasaanguna kwaambuula zimwi katutanaamba zyamuBbayibbele. Muzyiimo zyoonse, tweelede kuyanduula mweenya wakwaambuula abantu bamisyobo yoonse. (Bala Baroma 1:14-16.) Nikuba boobo, tatweelede kuluba kuti Jehova nguwe uukonzya kupa kuti kasimpe kakomene mumyoyo yabantu bakayanda.—1 Kor. 3:6, 7.\nMBUTUKONZYA KUKAMBAWUKILA BANTU BAZWA KU-ASIA\nBasikupupulula baBwaami biingi batondeezya kuti bali aandaba abantu bazwa kuzisi nkubatasyomi pe kuti Leza mpali kwiinda kubabuzya makani aabusongo aazwa muBbayibbele (Langa fuka 12-13)\n12. Tweelede kuchitaanzi kuti tukambawukile bantu bazwa kuAsia batazi zyiingi atala aMulengi?\n12 Munyika yoonse, basikupupulula balikuswaana bantu bazwa kuAsia, kuswaanizya abaabo bakkala muzisi ooko mfulumende zyakulimbabo taakwe nibakalipa chiindi chakuyeeya kuti kuli Mulengi. Bamwi balayanda kuziba zyiingi mpawo nga bazumina kwiiya Bbayibbele pesi bamwi tabakwe chiyandisyo chakwiiya zintu zipya. Niinzi chikonzya kutugwasya kuti tubakambawukile? Bamwi basikupupulula bali aaluzibo balazwidilila nkaambo ngabasaanguna kwaambuula tumwi twaambo abantu aabo, kuba andaba ambabo alubo kuti kazikonzeka, nga babuzya bantu aabo mbubakagwasigwa akubelesya malayilile aamuBbayibbele mubuumi bwabo.\n13. Niinzi chikonzya kugwasya bantu kuti babe aachiyandisyo aBbayibbele? (Langa chifanikisyo chili aachivumbyo.)\n13 Bantu biingi balaayandisya malayilile aagwasya aazwa muBbayibbele. (Muk. 7:12) Umwi muchizi uukkala kuNew York, uuswaya bantu baambuula chiChina wakati: “Ndileezya kubatondeezya kuti ndili aandaba abantu alubo ndilabaswiilila. Kuti ndamvwa kuti bantu aabo bachili beenzu, nga ndababuzya kuti: ‘Buli biyeni buumi bwakokuno? Mwakawujana na mulimu? Bamujisi kabotu na bantu bamomuno?’” Chimwi chiindi, kwaambuula munzila iili boobu, kupa kuti muchizi ooyu ajane mweenya wakubabuzya njiisyo zizwa muBbayibbele. Kuti kazichita, nga wayungizya kati: “Mubonaanga tweelede kuchitaanzi kuti tukkale kabotu abamwi? Ndikumbila kumutondeezya kamwi kasimpi kamuBbayibbele. Kaamba kuti: ‘Kutalisya nkondo kuli mbuuli kujulwida maanzi miingi; kubwesyanya kakutanatalika, kozwa buyo aawo.’ Mubonaanga nchenjezyo eeyi ilagwasya na kuti katuyanda kukkala kabotu abamwi?” (Tus. 17:14) Kwaambuuzyania kuli boobu chiindi chiingi kutugwasya kuti tuzibe bantu bayanda kwiiya zyiingi.\n14. Umwi mukwesu wakuAsia ubagwasya biyeni bantu baamba kuti tabasyomi muli Leza?\n14 Nga tulabagwasya biyeni bantu baamba kuti tabasyomi pe kuti Leza mpali? Mukwesu waba aachiindi chilamfu kakambawukila bantu batasyomi muli Leza kuAsia wakati: “Kuti muntu kalikwaamba kuti tandisyomi muli Leza, chiindi chiingi nga ulikwaamba kuti tabasyomi pe baleza bakombwa muchilawu mwakkala. Nkinkaako, nga ndazuminana anguwe kuti baleza biingi bapangwa aabantu akuti teebachoonzyo pe. Mpawo nga ndamubalila Jeremiya 16:20 iiti: ‘Sena muntu ulakonzya kulipangila baleza kakuli tabali baleza beni-beni?’ Mpawo nga ndamubuzya kuti: ‘Nga tulawubona biyeni musiyano uuliwo aakati kaleza wachoonzyo abaleza bakulipangila?’ Kuzwa waawo, nga ndaswiilisisya mpawo nga ndamubalila Isaya 41:23, iiti: ‘Amutwaambile zintu iziyoocitika kumbele, kutegwa tuzibe kuti nywebo muli baleza nchobeni.’ Mpawo nga ndamutondeezya chikozyano chitondeezya Jehova mbaakaambilizya zintu ziyoochitika kunembo.”\n15. Twiiyaanzi kuchikozyano chamukwesu wakuEast Asia?\n15 Umwi mukwesu wakuEast Asia ubelesya nzila iitobela chiindi nabweeda kubantu. Wakati: “Nga ndabatondeezya makani aabusongo aazwa muBbayibbele, bupolofita bwamuBbayibbele bwakazuzikizigwa amilawu iiyendelezya zintu zyoonse zyakalengwa. Mpawo nga ndabagwasya kubona kuti zyoonse eezi zitondeezya kuti kuli Mulengi uupona uuli aabusongo. Kuti muntu wazumina kuti Leza mpali, nga ndamutondeezya nzilyaamba Bbayibbele atala aJehova.”\n16. Kweendelana amajwi aali muli Bahebrayo 11:6 nkamboonzi bantu mbitwiiyaabo Bbayibbele nibeelede kusyoma Leza aBbayibbele alubo nga tulabagwasya biyeni kuti bachite oobo?\n16 Chiindi nituchitisya zyiiyo zyaBbayibbele kubantu batakwe chikombelo nchibanjila, tweelede kwiinkilila kunembo katubagwasya kuti basyome kuti Leza mpali. (Bala Bahebrayo 11:6.) Alubo tweelede kubagwasya kuti bazisyome nzilyaamba Bbayibbele. Kuti tuchite oobo, tweelede kwiindulula tumwi twaambo tuyandikana kwaziindi zyiingi. Muchiiyo chimwi achimwi, tulakonzya kwaambuuzyania atala abumboni butondeezya kuti Bbayibbele ndiJwi lyaLeza. Kuchita oobo kuswaanizya kwaambuuzyania mubufwiifwi atala abupolofita bwamuBbayibbele bwakazuzikizigwa, makani aasayensi, makani aazintu zyakachitika chiindi amalayilile aagwasya.\n17. Kuba aaluyando abantu kupa kuti bachiteenzi?\n17 Tugwasya bantu kuti babe basikwiiya baKristu kwiinda mukubatondeezya luyando katutalangi kuti balakomba na naakuti pe. (1 Kor. 13:1) Nitwiiyaabo, makanze eesu ngakuti babone kuti Leza ulatuyanda akuti uyanda kuti tumuyande. Munyaka amunyaka, bantu biingi bakatali kuyanda zyabukombi bakabbabbatizigwa nkaambo bakatondeezya kuti balamuyanda Leza. Nkinkaako, weelede kuba amaboneno aali kabotu alubo uyande bantu bamisyobo yoonse. Baswiilile. Yezya kubamvwisisisya. Kwiinda muchikozyano chako, bayiisye kuti babe basikwiiya baKristu.\nNga tulachita biyeni kuti tube aamaboneno aali kabotu mumulimu wakukambawuka?\nNga tulabakambawukila biyeni bantu batakombi?\nNkamboonzi nitweelede kukambawukila bantu boonse mbituswaana?\nLWIIMBO 76 Mbuti Mbomulimvwa?\n^ par 5 Mazubaano tulakonzya kuswaana bantu batakombi kwiinda chiindi. Muchiiyo eechi, tulayiya mbutukonzya kubakambawukila kasimpe kamuBbayibbele bantu bali boobo ambutukonzya kubagwasya kuti basyome nzilyaamba Bbayibbele aJehova Leza.\n^ par 1 Mukuyanduulisisya kumwi kwakachitwa, kwakajanika kuti zisi eezyo ziswaanizya: Albania, Australia, Austria, Azerbaijan, Canada, China, Czech Republic, Denmark, France, Germany, Hong Kong, Ireland, Israel, Japan, Netherlands, Norway, South Korea, Spain, Sweden, Switzerland, United Kingdom aVietnam.\n^ par 2 BUPANDULUZI BWAMABALA: Muchiiyo eechi, mabala aakuti bantu batakombi aswaanizya bantu batakwe chikombelo nchibanjila naakuti batasyomi pe kuti Leza mpali.\n^ par 54 BUPANDULUZI BWACHIFANIKISYO: Mukwesu ulikukambawukila muntu ngwabelekaawe kuchibbadela mpawo nikwayinda chiindi, muntu ooyo wanjila aawebbusayiti yesu yajw.org.\nLibambile Kupenzegwa Kakuchili Lino\nKkala Kukomba Jehova Chiindi Mulimu Wesu Nuwakasigwa\n“Kamuya Mukayiisye Bantu . . . Kuti Babe Basikwiiya”\nZYAKACHITIKA MUBUUMI Jehova Wakandilongezya Kwiinda Mbundakali Kuyeeyela\nJesu Wakandifwida Na Choonzyo?\nText Sala naa uyanda kukkopa zyakamwayigwa zilekkodedwe NGAZIYAKULINDA—YAKWIIYA July 2019\nNGAZIYAKULINDA—YAKWIIYA July 2019


Leza, Ngusinguzuzyoonse Pele Ulabikkila Maano | Yakwiiya\nNgazi Yamulindizi—Yakwiiya | September 2018\nNgusinguzuzyoonse Pele Ulabikkila Maano\n“[Jehova] ulizyi kabotu mbotupangidwe, ulaibaluka kuti tuli bulongo buyo.”—INT. 103:14.\nNCINZI NCOTWIIYA KUKUBIKKILA MAANO KWA JEHOVA KUJATIKIZYA . . .\nmbwaakagwasya mulombe Samuele?\nmbwaakatuma Musa kuti asololele bana Israyeli?\nmbwaakasololela bana Israyeli kuzwa ku Egepita alimwi akuzabuka Lwizi Lusalala?\n1, 2. (a) Mukwiimpana abantu balaanguzu, mbuti Jehova mbwabeendelezya bantu? (b) Ncinzi ncotutiilange-lange mucibalo eeci?\nKANJI-KANJI bantu ibajisi nguzu alimwi ibalaampuwo “balabadyaaminina” bamwi, nokuba kubeendelezya buya. (Mt. 20:25; Muk. 8:9) Eelo kaka baliindene kapati a Jehova! Nokuba kuti Ngusinguzuzyoonse, ulababikkila maano kapati bantu batalondokede. Ulaaluse alimwi ulabikkila maano kujatikizya mbotulimvwa alimwi anzyotuyandika. Mbwaanga “ulaibaluka kuti tuli bulongo buyo,” kunyina nalangila zinji kulindiswe.—Int. 103:13, 14.\n2 Mu Bbaibbele muli zikozyanyo zinji zitondezya mbwababikkila maano Jehova babelesi bakwe. Atubikkile maano kuzikozyanyo zyotatwe. Cakusaanguna, tulabona Leza mbwaakamugwasya mulombe Samuele kutola mulumbe walubeta ku Mupaizi Mupati Eli; cabili, tulabona Jehova mbwaakamukkazikila moyo Musa ciindi naakalimvwa kuti inga tacikonzyi kubasololela bana Israyeli; mpoonya catatu, tulabona Leza mbwaakababikkila maano bana Israyeli ciindi nobakali kuzwa mu Egepita. Notulanga-langa zikozyanyo eezyi, atubikkile maano kubona ncozituyiisya kujatikizya Jehova alimwi akubona ziiyo nzyotukonzya kubelesya.\nMULOMBE MBWAAKABIKKILWA MAANO\n3. Ncintu nzi catakali kuyeeyelwa icakamucitikila Samuele busiku bumwi, alimwi ino eeci cipa kubuzya mubuzyo nzi? (Amubone cifwanikiso icili kumatalikilo aacibalo.)\n3 Samuele wakatalika “kumubelekela Jehova” kutempele kacili muniini. (1Sam. 3:1) Busiku bumwi naakaunka kukoona Samuele, kwakacitika cintu catakali kuyeeyelwa. * (Amubale 1 Samuele 3:2-10.) Wakamvwa jwi ilyakali kumwiita. Kayeeya kuti Mupaizi Mupati Eli iwakali kumwiita, cakulibombya Samuele wakazuzila kuli Eli akwaamba kuti: “Ndime aano mwami, tee mulandiita.” Eli wakaamba kuti tanaakali nguwe iwakali kumwiita. Ciindi eeci nocakacitika alimwi kwaziindi zyobilo, Eli wakazyiba kuti ngu Leza iwakali kwiita Samuele. Aboobo Eli wakamwaambila mulombe Samuele mbwaakeelede kwiingula, aboobo wakaswiilila. Nkaambo nzi Jehova, kwiinda mumungelo wakwe ncaatakaliyubununa kuli Samuele ciindi cakusaanguna? Bbaibbele kunyina ncolitwaambila, pele kweelana ambwaakazicita zintu Jehova, citondezya kuti wakabikkila maano kujatikizya mbwaakali kulimvwa Samuele. Munzila nzi?\n4, 5. (a) Ino Samuele wakacita buti kumulimo ngwaakamupa Leza, alimwi ino zintu zyakeenda buti buzuba bwakatobela? (b) Ino cibalo eeci cituyiisya nzi kujatikizya Jehova?\n4 Amubale 1 Samuele 3:11-18. Mu Mulawo wa Jehova, bana bakali kulaililwa kuti kabalemeka bacembeede, ikapati silutwe. (Kul. 22:28; Lev. 19:32) Aboobo cilakatazya kweezyeezya kuti mulombe uucili muniini mbuli Samuele inga wabuka mafwumofwumo, kuunka kuli Eli akumwaambila cabusicamba mulumbe walubeta lwa Jehova uuyoosya. Ibbaibbele litwaambila kuti Samuele “wakaliyoowede kwaambila Eli kujatikizya cilengaano eeci.” Nokuba boobo, Leza wakacisalazya kuli Eli kuti wakali kwiita Samuele. Aboobo Eli wakaambila Samuele kuti aambe. Eli wakati: ‘Utandisisi noliba jwi lyomwe akati kamajwi oonse ngaakwaambila.’ Cakulibombya Samuele “wakaamba zyoonse nzyaakaambilwa.”\n5 Mulumbe ngwaakaamba Samuele tiiwakamugambya Eli. Ulikozyenye amulumbe “muntu wa Leza” uutaambidwe zina ngwaakaambide kale kumupaizi mupati ooyu. (1Sam. 2: 27-36) Cibalo eeci icijatikizya Samuele a Eli citutondezya mbwabikkila maano alimwi ambwali musongo Jehova.\n6. Nziiyo nzi nzyotukonzya kwiiya kujatikizya Leza mbwaakagwasya mulombe Samuele?\n6 Sena mucili mukubusi? Kuti naa mbocibede oobo, cibalo cijatikizya mulombe Samuele citondezya kuti Jehova ulibuzyi buyumuyumu mbomujana alimwi ambolimvwa. Ambweni mulaansoni alimwi cilamuyumina kwaambila bapati mulumbe wa Bwami naa cilamuyumina kwiindana abeenzinyoko. Amube alusyomo lwakuti Jehova ulilibambilide kumugwasya. Aboobo amumwaambile zyoonse zili mumoyo wanu mumupailo. (Int. 62:8) Kamuziyeeya zikozyanyo zyamu Bbaibbele mbuli camulombe Samuele. Alimwi kamubandika a Banakristonyoko, tacikwe makani mbana naa mbapati, aabo ibakazunda buyumuyumu mbuli mbomujana. Cakutadooneka, balakonzya kumwaambila ziindi Jehova naakabagwasya, ambweni munzila njobatakali kuyeeyela.\nMUSA MBWAAKABIKKILWA MAANO\n7, 8. Mbuti Jehova mbwaakamubikkila maano Musa?\n7 Ciindi Musa naakajisi myaka yakuzyalwa iili 80, Jehova wakamupa mulimo uukatazya kapati. Musa wakeelede kwaangununa bana Israyeli kuzwa mubuzike mu Egepita. (Kul. 3:10) Mbwaanga Musa wakabeleka kali mweembezi ku Midiyani myaka iili 40, kweelede kuti wakagambwa kupegwa mulimo ooyu. Wakaamba kuti: “Ino ndime ni kuti nduunke kuli Farao akuti ndikagwisye bana Israyeli mu Egepita.” Leza wakaambila Musa kuti: “Ndiyooba anduwe.” (Kul. 3:11, 12) Alimwi wakamusyomezya kuti: Baalu babana Israyeli “bayooswiilila jwi lyako.” Nokuba kuti Musa wakaambilwa cisyomezyo eeci, wakaingula kuti: ‘Ino kuti bakakake kuswiilila?’ (Kul. 3:18; 4:1) Munzila imwi, Musa wakali kukazya Leza. Pele Jehova wakazumanana kukkazika moyo. Mane buya wakamupa nguzu zyakucita maleele, alimwi ngowakaba muntu wakusaanguna kuba anguzu zili boobo.—Kul. 4:2-9, 21.\n8 Musa wakazumanana kupa twaambo twakulitamizya, kaamba kuti takonzyi kwaambaula kabotu. Mukwiingula, Leza wakamwaambila kuti: “Ndinooli anduwe noambaula, alimwi ndiyookuyiisya nzyoyelede kwaamba.” Sena Musa wakazumina? Peepe, nkaambo cakulibombya wakalomba Leza kuti atume buyo muntu uumbi. Aboobo Jehova wakanyema. Pele tanaakaleka kumubikkila maano Musa, muciindi caboobo, wakasala Aroni kuba mwiiminizi wa Musa.—Kul. 4:10-16.\n9. Mbuti luse akukkazika moyo kwa Jehova mbokwagwasya Musa kuba musololi mubotu?\n9 Ino cibalo eeci cituyiisya nzi kujatikizya Jehova? Mbwali Leza Singuzuzyoonse, wakali kukonzya kumukonga Musa kutegwa azumine cakufwambaana. Muciindi caboobo, Jehova wakatondezya luse akukkazika moyo, wakacita oobo kwiinda mukusyomezya mubelesi wakwe uulicesya kuti wakali kuyoomugwasya. Sena nzila eeyi yakabeleka? Inzya! Musa wakaba musololi mubotu iwakasola kweendelezya bamwi calubomba mbubwenya Jehova mbwaakamweendelezya.—My. 12:3.\nSena mulamwiiya Jehova ciindi nomweendelezya bamwi? (Amubone muncali 10)\n10. Ino tugwasyigwa buti ciindi notubabikkila maano bamwi mbubwenya mbwacita Jehova?\n10 Ziiyo nzyotukonzya kwiiya: Sena muli mulumi, muzyali, naa mwaalu mumbungano? Ikuti naa mbocibede oobo, nkokuti kuli nguzu nzyomujisi zyakweendelezya bamwi. Aboobo cilayandika kapati kulindinywe kumwiiya Jehova kwiinda mukuba bantu babikkila maano, basilubomba, alimwi ibakkazika moyo ciindi nomweendelezya baabo mbomulanganya! (Kol. 3:19-21; 1Pet. 5:1-3) Ciindi nomusola kumwiiya Jehova alimwi a Musa Mupati, Jesu Kristo, muyoopa kuti bantu kabaanguluka kubandika andinywe, alimwi muyoobakulwaizya. (Mt. 11:28, 29) Alimwi muyooba cikozyanyo cibotu kulimbabo.—Heb. 13:7.\nMUFWUTULI SINGUZU PELE ULABIKKILA MAANO\n11, 12. Ciindi Jehova naakali kusololela bana Israyeli kuzwa mu Egepita, mbuti mbwaakabapa kulimvwa kukwabililwa?\n11 Ciindi bana Israyeli nobakazwa mu Egepita mu 1513 B.C.E., beelede kuti bakali kwiinda ku 3 miliyoni. Akati kabo kwakali bana, bapati, alimwi ambweni bamwi bakali kuciswa naa bakali balema. Kusololela bantu banji boobo kuti bazwe mu Egepita kwakali kuyandika Musololi uumvwisya alimwi uubikkila maano. Jehova, kwiinda muli Musa, wakacita oobo. Aboobo bana Israyeli bakalimvwa kuti balikwabilidwe ciindi nobakasiya munzi ulikke ngobakazyi.—Int. 78:52, 53.\n12 Mbuti Jehova mbwaakapa kuti bantu bakwe balimvwe kukwabililwa? Cakusaanguna, wakabagwasya kweenda “kabotu-kabotu kuzwa mucisi ca Egepita mbuli nkamu zyabasikalumamba.” (Kul. 13:18) Eeci cakapa bana Israyeli kusyoma kuti Leza ngowakali kubeendelezya. Cabili, kutegwa atondezye kuti wakali ambabo, wakabelesya “kkumbi isyikati” mpoonya “amumuni wamulilo” masiku. (Int. 78:14) Munzila imwi, Jehova wakali kwaamba kuti: “Mutayoowi pe. Ndiyoomusololela akumukwabilila.” Masimpe, cisyomezyo eeci cakali kuyandika kapati!\nMuunzila nzi Jehova mwaakababikkila maano bana Israyeli ku Lwizi Lusalala? (Amubone muncali 13)\n13, 14. (a) Mbuti Jehova mbwaakababikkila maano bana Israyeli ku Lwizi Lusalala? (b) Mbuti Jehova mbwaakatondezya kuti ulaanguzu kapati kwiinda bana Egepita?\n13 Amubale Kulonga 14:19-22. Amweezyeezye kuti muli antoomwe abana Israyeli, mwasinkilwa ampi ya Farao alimwi a Lwizi Lusalala. Mpoonya Leza wabweza ntaamu. Musumpuululu wakkumbi wazwa akuyakwiima musyule lyankamu yabana Israyeli, akusinkilila bana Egepita akubabikka mumudima. Pele nkamu yanu mpati, yalo ili mumumuni wamaleele. Mpoonya mwabona Musa katandabika janza lyakwe atala alwizi, alimwi guwo ilizwa kujwe lyaandaanya maanzi akujalula nzila. Mpoonya nywebo, mukwasyi wanu, banyama banu bavwubwa alimwi abantu bamwi mwatalika kweenda kabotu-kabotu anyika njumu kuya kulubazu lumbi. Mpoonya mwagambwa kuti nyika taijisi mankanda alimwi taitezemuki. Ninjumu, aboobo ncuubauba kweenda alinjiyo. Akaambo kaceeci, nobaba baabo beenda asyoonto-syoonto bacikonzya kusika kabotu kulubazu lumbi.\n14 Amubale Kulonga 14:23, 26-30. Kazicitika zyoonse eezyi, Farao uulisumpula alimwi mufwuba-fwuba, wanjila mulwizi kumutobela. Alimwi Musa watandabika janza lyakwe atala aalwizi, mpoonya maanzi ajokela. Maanzi anyikizya Farao alimwi ampi yakwe. Kunyina naba omwe kati kabo iwafwutuka!—Kul. 15:8-10.\n15. Ino cibalo eeci cituyiisya nzi kujatikizya Jehova?\n15 Twabona kuzwa kucibalo eeci kuti Jehova ngu Leza waluumuno, ibube ibutupa kulimvwa kukwabililwa. (1Kor. 14:33) Kunze lyaboobo, Jehova ulatondezya kuti mweembezi siluyando uubikkila maano kubantu bakwe munzila zigwasya. Ulabeendelezya caluzyalo akubakwabilila kuli basinkondonyina. Eelo kaka alatukulwaizya makani aaya aamasimpe mbwaanga tulangila mamanino aabweende bwazintu oobu!—Tus. 1:33.\n16. Tugwasyigwa buti kwiinda mukulanga-langa nzila Jehova mwaakabafwutula bana Israyeli?\n16 Ncimwi buyo amazuba aano, Jehova ulabalanganya bantu bakwe kabali mbunga, kumuuya alimwi akumubili. Uyoozumanana kucita oobo lyamapenzi mapati aaboola. (Ciy. 7:9, 10) Aboobo kufwumbwa naa tulibana naa tulicembeede, tulibalema naa pe, bantu ba Leza tabakalibiliki naa kuyoowa lyamapenzi mapati. * Alimwi buya, bayoocita ciindene aceeco! Bayooyeeya majwi aa Jesu Kristo aaya aakuti: “Amukaimikile akulanga mujulu, nkaambo lufwutuko lwanu lunooswenede afwaafwi.” (Lk. 21:28) Bayoozumanana kuba alusyomo oolo nociba ciindi Gogo aakubalwana, nkokuti nkamu yazisi yalo iiyoolibonya kuti ilaanguzu kapati kwiinda Farao wansiku. (Ezk. 38:2, 14-16) Nkaambo nzi bantu ba Leza ncobayoozumanana kuba alusyomo? Nkaambo balizyi kuti Jehova tacinci. Uyootondezya alimwi kuti ulalanganya alimwi akuti Mufwutuli uubikkila maano.—Is. 26:3, 20.\n17. (a) Mbuti mbotukonzya kugwasyigwa kuzibalo zyamu Bbaibbele zijatikizya nzila Jehova mbwabalanganya bantu bakwe? (b) Ncinzi ncotuyoolanga-langa mucibalo citobela?\n17 Zikozyanyo izili mucibalo eeci nzimwi buyo zyazikozyanyo izitondezya luse alimwi anzila Jehova mbwabikkila maano kubantu bakwe, mbwabasololela, alimwi ambwabafwutula. Nomuzinzibala kuyeeya zibalo zili boobu, amubikkile maano kuzintu zitondezya bube bwa Jehova nomuba munzila zitalibonyi. Kucita boobo kuyoopa kuti mubukkomanine kapati bube oobo, calo ciyooyumya luyando alimwi alusyomo lwanu mulinguwe. Mucibalo citobela tuyoolanga-langa nzila zijatikizya mbotukonzya kumwiiya Jehova mukubabikkila maano bamwi. Tuyoobikkila maano kumukwasyi, kumbungano ya Bunakristo, alimwi akumulimo wamumuunda.\n^ munc. 3 Sikwiiya zyakaindi mu Juda wazina lya Josephus wakaamba kuti aciindi eeco Samuele wakajisi myaka yakuzyalwa iili 12.\n^ munc. 16 Ncamaano kuyeeya kuti bamwi ibayoofwutuka lya Amagedoni banooli balema. Ciindi naakali anyika, Jesu wakaponya bantu bakajisi “malwazi aamisyobo yoonse,” calo citupa kubona zintu nzyayoocita kumbele, kutali kuli baabo bayoobusyigwa, pele aabo ibayoofwutuka lya Amagedoni. (Mt. 9:35) Tacidoonekwi buya kuti aabo bayoobusyigwa banooli kabotu.\n“Ikuti Kamuzizyi Zintu Eezyi, Munookkomene Ikuti naa Kamuzicita”\nNobanakristo Bacembeede, Jehova Ulakukkomanina Kapati Kusyomeka Kwanu\nAmuzumanane Kutondezya Luyando, Iluyaka\nBalikkomene Aabo Ibabelekela “Leza Uukkomene”\nSena Mulicizyi Ciindi?\nAmumwiiye Jehova Kwiinda Mukuba Bantu Babikkila Maano\nMabala Amusale naa muyanda kukkopa zyakamwaigwa NGAZI YAMULINDIZI—YAKWIIYA September 2018\nNGAZI YAMULINDIZI—YAKWIIYA September 2018


Kukondwa Akaambo Kasizibi Iweempwa | Buumi bwa Jesu\nKukondwa Akaambo Kasizibi Iweempwa\nCIKOZYANYO CAMBELELE IISWEEKEDE ALIMWI ACAMALI AANSILIVA AASWEEKA\nBANGELO KUJULU BALAKONDWA\nAziindi ziindene-indene mumulimo wakwe, Jesu wali kukankaizya mbokuyandika kulicesya. (Luka 14:8-11) Uliyandide kapati kujana baalumi abamakaintu ibayanda kubelekela Leza cakulicesya. Kusikila ino, bamwi akati kabo ambweni bacili basizibi bakatazyide.\nBa Farisi alimwi abalembi babona kuti bantu bali boobu—ibantu mbobabona kuti tabako mulimo—baboola kuli Jesu alimwi bayanda kumvwa mulumbe wakwe. Aboobo batongooka kuti: “Muntu ooyu ulabatambula basizibi akulya ambabo.” (Luka 15:2) Ba Farisi alimwi abalembi balimvwa kuti balisumpukide kapati alimwi babona bantu buyo mbuli kuti ndidooti lili kunsi aamaulu aabo. Ikutondezya mbobanyansya bantu bali boobu, basololi aaba babelesya bbala lya Chihebrayo lyakuti ‛am ha·’aʹrets, nkokuti “bantu baansi” ikwaamba mbabo.\nIkwiindana ambabo, Jesu ulabalemeka bantu boonse alimwi ulabacitila kabotu akubafwida lubomba. Aboobo, ibunji bwabantu-bantu buyo, kubikkilizya abaabo bazyibidwe kuti mbaasizibi, baliyandide kapati kumuswiilila Jesu. Pele ino Jesu ulimvwa buti alimwi wacita buti nobamutongooka akaambo kakugwasya bantu-bantu buyo bali boobu?\nIbwiinguzi bwalibonya ciindi naapa cikozyanyo cinjila mumoyo, icikozyenye aceeco ncaakapa musyule oomu ku Kapernauma. (Matayo 18:12-14) Jesu waamba mbuli kuti ba Farisi baliluleme alimwi baliliibide mubutanga bwa Leza. Mpoonya bantu-bantu buyo baambwa mbuli kuti balileyede alimwi balisweekede. Jesu wati:\n“Muntu nzi akati kanu uujisi mbelele zili 100 uunga, ikuti wasweekelwa yomwe takonzyi kusiya zili 99 munkanda akwiinka kuyooyandaula yeeyo yasweeka kusikila mane aijane? Eelyo aijana ulaibikka amagwezyo akukondwa. Lino asika kuŋanda ulaita balongwe bakwe abasimukobonyina antoomwe akubaambila kuti, ‘Amusekelele andime, nkaambo ndaijana mbelele yangu yasweekede.’”—Luka 15:4-6.\nIno Jesu wacibelesya buti cikozyanyo eeci? Wapandulula kuti: “Ndimwaambila kuti mbubonya buyo, kuyooba kukondwa kupati kujulu akaambo kasizibi omwe weempwa ikwiinda akaambo kabaluleme bali 99 batayandiki kweempwa.”—Luka 15:7.\nMakani aakweempwa ngaamba Jesu ayelede kubapa kukkala ansi kuyeeya ba Farisi. Balibona kuti baliluleme, aboobo bayeeya kuti tabayandiki kweempwa. Bamwi akati kabo nobakamutongooka Jesu myaka yobilo yainda akaambo kakuti wakali kulya abasimutelo alimwi abasizibi, wakabaambila kuti: “Ndakaboolela kwiita basizibi ikutali bantu baluleme.” (Marko 2:15-17) Ba Farisi ibalibona kululama baalilwa kubona kuti bayandika kweempwa, aboobo tabapi kuti kube lukkomano kujulu. Pele basizibi nobeempwa ncobeni kulaba kukondwa kapati kujulu.\nIkukankaizya kaambo nkaamba kakuti ikupilusyigwa kwabasizibi basweekede kupa kukondwa kapati kujulu, Jesu waamba cikozyanyo acimbi, calo cijatikizya bukkale bwaaŋanda, wati: “Mukaintu nzi uujisi mali aansiliva aali kkumi uunga, ikuti wasweekelwa yomwe takonzyi kuyasya lambe akukukula muŋanda yakwe akuyandaula kabotu-kabotu kusikila mane aijane nsiliva eeyo? Eelyo aijana, ulabaita beenzinyina abasimukobonyina antoomwe akubaambila kuti, ‘Amusekelele andime, nkaambo ndaijana nsiliva yandiziminide.’”—Luka 15:8, 9.\nJesu wabelesya cikozyanyo eeci mbubonya mbwaabelesya cikozyanyo ncaapede cambelele iisweekede. Waamba kuti: “Mbubonya buyo, ndimwaambila kuti, kulaba kukondwa akati kabangelo ba Leza akaambo kasizibi omwe weempwa.”—Luka 15:10.\nAmuyeeye buyo, bangelo ba Leza baliyandide kapati kubona basizibi basweekede ibapiluka kuli Leza! Makani aaya alagambya nkaambo basizibi aabo ibeempwa akuba abusena mu Bwami bwa Leza bwakujulu bayooba acuuno caatala kwiinda cabangelo mbamunya aabo! (1 Bakorinto 6:2, 3) Nokuba boobo, bangelo tabafwi munyono. Aboobo, ino swebo tweelede kulimvwa buti ikuti sizibi wapiluka kuli Leza keempedwe ncobeni?\nNkaambo nzi Jesu ncayanzana abantu bazyibidwe kuti mbaasizibi?\nIno ba Farisi bababona buti bantu-bantu buyo alimwi ino balimvwa buti kubona Jesu kayanzana abantu bali boobu?\nNciiyo nzi Jesu ncayiisya muzikozyanyo zyobilo?\nNaakali anyika, Jesu wakatondezya ncobuyoocita Bwami.


Pentekkositi | Kubambulula Bwakubalila Mazuba Print\nPentekkositi | Kubambulula Bwakubalila Mazuba\nMbungano ya World’s Last Chance ninkamu yabantu balyaabide kumwaya mulumbe, batasangene kucikombelo cili coonse; balo balyaabide cakumaninina kwaabila nyika Mulumbe wa Bangele Botatwe mubukkkwene. Eelyo bumboni bwa Nsabata iibelesya zuba amwezi nibwaapegwa kuli mbabo, bakavwuntauzya mweengwe amweengwe wamakani woonse kusikila bakabula cakwaamba pele buyo koompolola mulumbe ooyo kuti ngo Mumuni muyandisi uuzwa ncobeni kujulu kuli Taata Yahuwah kuzya kubantu Bakwe bacaalizya mazuba aano. Kuzwa kuciindi eeco, swebo twakalelekwa a Mumuni Mupya uujatikizya Zina Lyakwe Lisetekene a Zina Lisetekene lya Mwanaakwe, Yahushua. Aboobo nitwakasunkwa kubambulula nzila zyamazubaano eezyo zilaa “mpuwo”, antoomwe anzila njitwakali kubelesya kubalila Pobwe lya Mvwiki (Pentekkositi) kuti yakali lubide, nkamu ya WLC alimwi yakasika ambaakani mpozyaandanina nzila mulusyomo lwa Bbaibbele! Nokuba kuti twakali kudonaika, swebo twakabala makani aayo akweenda musinzo ooyo katuya kumbele kumwi katweezyekanya acikkelo cabumboni, kufumbwa nkocakali kutugamika. Taata Wesu Yahuwah wa Luyando a Luzyalo uluujisi ncobeni kujokolosya milazyo Yakwe iisetekene. Swebo tulasyoma amyoyo yesu yoonse kuti twakali lubide munzila njitwakali kubalila mazuba kusikila ku Pobwe lya Mvwiki! Pele lino kuleka buyo kupa bupanduluzi bulamfu kapati loko kupandulula mbuli mbotwaalubide, swebo tulapa buyo makani aayo ngotumvwide cino ciindi kuti mbobumboni bukkwene, alimwi ncenciceeco ncotusowela kulaale kufumbwa ncitwakali kusyoma kutaanguna (kubalila Nsabata zikkwene zili 7 kusanganya aabuzuba bomwe) mukubalila mazuba kusikila kubuzuba bwa Pobwe lya Mvwiki; akutalika kubalila Nsabata zikkwene zili 7 mpoonya akuyungizya kubalila mazuba aali 50 kuzwa waawo (BaLevi. 23:16), akubikka Pobwe lya Mvwiki muli bwa 28th nanka bwa 29th bwa Mwezi Wane ooyo uukonzya kujanwa buyo mukkalenda Lyokwa Yahuwah libelesya Mwezi-azuba. Twamukomba nobantu, amube mbuli bantu ba Berea akuvwuntauzya twaambo ootu lwenu nobeni, mbwaanga omwe omwe akati kenu uleelede kulikanzila cintu ncayelede kusyoma kuti ncecikkelo cabumboni bwa Mangwalo.\n“…bakatambula akukkomanina jwi amyoyo yoonse, alimwi bakavwuntauzya Mangwalo abuzuba kuti balijanine kuti naa zintu eezyo zyakali masimpe ncobeni. Aboobo banji akati kabo bakatalika kusyoma …” Milimo 17:11-12\nkusikila ku Pobwe lya Mvwiki (Pentekkositi)\nAnsi aawa kuli cifwanikiso citondezya Mazuba aaMapobwe, amazuba naayelede kusika mapobwe aayo mu Kkalenda litobezya Mwezi-azuba. Kotyanka aawa kuti ukomezye cifwanikiso.\nAmulangisye aawa kuti eeyi nzila mpya yakubalila mazuba kusikila ku Pentekkositi, ilazyika mulongo wa Mapobwe aasika muciindi Camalubaluba, Mainza, a Cilimo mumundando omwe uulondokede; lyomwe lyomwe pobwe kalyeendelana aciindi cabutebuzi. Pobwe lya Mvwiki ndepobwe lilikke litagantidwe buzuba mukkalenda lyokwa Yahuwah; aboobo, ndepobwe lilikke ndyotulailidwe kuti tweelede kubalila mazuba kusikila twasika mubuzuba bwa pobwe eelyo (Langa Balevi 23:16).\nNceeci cifwanikiso cipandulula zinjaanji mbotukonzya kubalila mazuba kusikila kubuzuba bwa Pobwe lya Mvwiki (Pentekkositi). Inzila yakubalila ningubauba kapati alimwi yebo ulaa nzila zyobile buyo zyakusala.\nKuzwa ku Buzuba bwa Micelo Mitaanzi (Abibu 16), swebo tulilailidwe kuti tubalile Nsabata zikkwene zili 7. Ooku kuballila lyoonse kutusisya kubuzuba bwa 8th bwa Mwezi Watatu wamu Bbaibbele. Mangwalo alisalazyide kutwaambila kuti kuzwa mubuzuba butobela Nsabata zili 7, swebo tweelede kubalila mazuba aali 50 (Kobala alimwi mubbuku lya BaLevi naa Bapaizi 23:16). Aboobo mubuzuba butobela bwalusele mu Mwezi Watatu, kuzwa mubuzuba oobo mpoonya swebo tweelede kubala mazuba aali 50; buzuba butaanzi mumazuba aali 50 kabuli bwa 9th bwa Mwezi Watatu wamu Bbaibbele. Kuti Mwezi Watatu kulaa mazuba aali 30, nkokuti buzuba bwa 50th inga bwaakusikila muli bwa 28th bwa Mwezi Wane. Kuti Mwezi Watatu kulaa mazuba aali 29, nkokuti buzuba bwa 50th inga bwaakusikila muli bwa 29th bwa Mwezi Wane. Ncuubauba cinicini kubelesya nzila eeyi kubalila.\nBumboni bukwabilila Nzila eeyi: Mvwiki zikkwene zili 7 + mazuba aali 50\nKucinca lusyomo lwamuntu TAKALI kaambo kasyoonto kakusobanina pe, alimwi mukaambo aaka, aayo makani mapati loko akataa bantu bali munkamu ya WLC. Nokuba boobo, mbuli basicikolo ba Bbaibbele basyomeka, swebo tweelede kuyaamina kucikkelo ca bumboni, nokuba kuti oobo bumboni kabuteendelani aziyanza zyesu nzyotuzyibide kucita. Kuti katuyanda kutambula mumuni wiinda kumwekesya, swebo lyoonse tweelede kuteelela mumuni ooyo uuyubunudwe kale antangalala kumbelaa meso eesu.\n"Pele nzila yabaluleme ili mbuli zuba limweka, Eelyo liyungizya kumwekesya kusikila buzuba bwazulila kusalala ngwa." Tusimpi. 4:18 (NKJV)\nLino mbutwaamba boobo, ntootu twaambo twiimvwi nji tula bumboni bwakukwabilizya nzila yakubalila mazuba kuzwa ku Pobwe lya Mvwiki, kusikila Nsabata zikkwene zili 7 zyainda (nanka Mvwiki zikkwene zili 7) KUSANGANYA amazuba aali 50:\n"Alimwi nywebo mweelede kubamba pobwe lya mvwiki, alya micelo mitaanzi yabutebuzi bwamaila, apobwe lya kubunganya kumamanino aamwaka." (Kulonga 34:22)\n(1) Majwi ngakaamba Yahushua:\n"Inywe mutaambi kuti, kucili myezi yone, mpoonya notuyootalika kutebula" (Johane 4:35, KJV)\nKuvwuntaulisya ncaakalemba Johane ciyubununa kuti Mufutuli Yahushua wakaamba majwi aaya munsaa ciindi ca Pasika (nkokuti mu Mwezi Mutaanzi). Eeci caambilizya kuti Yahushua wakalikusyoma kuti maila inga kaataninga akubizwa kusikila akataa Mainza. Kunyina muntu wakamukazya pe!\nKutegwa tululamike mazuba akuti buzuba bwa 9th bwa mwezi watatu wamu Bbaibbele kuti mbobucili buzuba bululeme bwakusekelela Pobwe lya Pentekkositi, swebo tweelede kusyoma kuti eeco ncaakali kwaamba naakakkede munsaa mugonti wameenda (Johane 4), cakatola busena Mumupeyo. Eeci tacili cintu cilangikaanga cilaa maanu, nkaambo mulongo watwaambo twa Johane amubandi wa Mufutuli Yahushua a mukaintu kumugonti inga watondezya ncobeni kuti pobwe lyeendelwa musinzo lyakali munsimunsi.\nNcintu ceelede kwiibalukwa kuti busanduluzi bwa Fenton muci Giliki, bwaambilizya kuti, Mufutuli Yahushua wakasalazya makani woonse ncobeni kuti butebuzi bwakali kutola busena “mumwezi wane.”\n"Inywe mutaambi kuti, 'Kutebula kuyoosika mumwezi wane'? Amulange! Amulungumike meso eenu, Ime ndimwaambila ncobeni, alimwi amulangelange kumyuunda; nkaambo yatubya kale ngalaala akulibambila kutebulwa." (Johane 4:35, Fenton)\n(2) Manyongwe aaku Ijipita | Icivwula mabwe:\n"Lino Mwami Yahuwah wakati kuli Mozesi, “Tambika janza lyako kujulu, nkabela civwulamabwe cilawa koonse-koonse munyika ya Ijipiti. Cilawida bantu abanyama alimwi aazisyango zyoonse zyamumyuunda. ”Aboobo Mozesi wakatambika musako wakwe kujulu, mpoonya Mwami Yahuwah wakatuma civwulamabwe eelyo kwakali mabbalu-bbalu andabo zyakaanda nyika ya Ijipiti. Buluba amaila zyakanyonyoonwa: nkaambo maila akacili kusonsa, alimwi buluba bwakali bumbilide kale. Pele mpunga tiizyakanyonyooka: nkaambo tiizyakaninga komena akusima. Mbombuboobu Mwami Yahuwah mbwaakacita kuti civwulamabwe ciwe munyika ya Ijipiti Strong's H648]." (Kulonga 9:22-32)\nIbbala lyakuti "taaninga bizwa" = Strong's H648 ["lizyila kubbala ndeenya mbuli lyakuti [H651"] = taaninga sima (nkokwaambilizya kuti "acisiya kuti mbi" )\nEelyo civwula mabwe nicakawa kumatalikilo aamwezi wa Abibu (Mwezi 1 mu Bbaibbele), maila taakafwanyaunwa nkaambo taakaninga bizwa (taakaninga nokuba kusonsa). Ibbaibbele ndyaakasandulula Tyndale alyalo litabilila makani aayo:\n"pele maila aampunga taakasinyigwa, nkaambo taakaninga syangwa." (Kulonga 9:32, Bupanduluzi bwa Tyndale )\nKutegwa maila kaasimide kale nobusika buzuba bwa fuka (9th ) bwa mwezi watatu wamu Bbaibbele (Sivan 9), inga aayo maila akeelede kusyangwa, kukomena akusima, akutebulwa mumyezi yobile buyo! Eeci tacili cintu cikonzyeka kucitika pe. Maila kanjaanji atola mazuba 100-120 kuti asyangwe kusikila abizwa (eeco nciindi citandila kusika akataa myezi 3½ kusikila 4 ).\n(3) Bana Isilayeli Basika ku Mulundu wa Sinai:\nKuzwa mumakani aalembedwe mu Kulonga, swebo tulakonzya kukosozya makani kakwiina kudonaika kuti Mozesi wakaselemuka kuseluka Mulundu wa Sinai kajisi Milawo ili Kkumi yokwa Yahuwah kakwiindide mazuba aali 50 kuzwa niyakamana Nsabata yaciloba iikkwene. Cintu citobela ncakuti, bunji bwa Basicikolo ba Bbaibbele balazumina kuti Pobwe lya Pentekkositi nciibalusyo cakupegwa Mulawo wabulemu bwakujulu.\nEeci inga tiicaba cintu cilaa maanu kuti eelyo pobwe lya Pentekkositi nilyali kusekelelwa muli bwa Sivan 6 nanka bwa 91 (bwa 6th nokuba bwa 9th bwa Mwezi Watatu). Bana ba Isilayeli tiibakaninga sika ku Mulundu wa Sinai muli bwa fuka (9th) bwa Mwezi Watatu, nokuba kutambula Mulawo! Ngaaya makani aakubalila mazuba aali 50:\nMu Kulonga 19:1, swebo tubala kuti: "Mumwezi watatu, eelyo bana ba Isilayeli nibakayaamuka kuzwa munyika ya Ijipita, mbweenya buzuba oobo bakasika munkanda ya Sinai”. Kuzwa mukaambo aaka, swebo twiiya ciiyo cakuti, bana ba Isilayeli bakasika kumulundu wa Sinai muli bwa 15th bwa Mwezi Watatu wakkalenda lyamu Bbaibbele. Tulakonzya kuzyiba boobu nkaambo Mozesi utwaambila kuti bakasika mubuzuba mbweenya nibakayaamuka kuzwa mumunzi wa Egypt akunjila munkanda, nkokuti oobo bwakali buzuba bwa 15th (Myeelwe 33:3). Eeci caambilizya kuti bana Isilayeli bakasika ku Mulundu Sinai mumazuba aali 7 kaziindide Nsabata zikkwene zili ciloba, oobo lyoonse mbuzuba bwa 8th bwa Mwezi Watatu wamu Bbaibbele (Langa cifwanikiso cilaatala lyawaawa).\nKuti twazumanana kubala katuya kumbele, swebo inga twabona kuti bana Isilayeli bakali lailidwe a Mozesi kuti balibatamike akulisalazya akusanzya zikobela zyabo nkaambo bakali kuyooswaangana akuswena munsi lyokwa Yahuwah – mumazuba otatwe. "Lino Mwami Yahuwah wakati kuli Mozesi, “Koya kubantu, ukabaambile kuti balibambile kukomba sunu ajuunza. Baleelede kusanzya zisani zyabo kutegwa izona kabazoolibambilide. Nkabela mubuzuba oobo, ime nde Mwami Yahuwah ndizooselukila acilundu ca Sinai kababwene bantu boonse” (Kulonga 19: 10-11). Kuzyila waawa, swebo tulizyi kuti Mwami Yahuwah wakaselukila atalaa mulundu wa Sinai mumeso aabantu boonse kabalangilizya, kakwiindide mazuba 10 kuzwa niyakainda "Nsabata icaalizya yaciloba" (buzuba bwa 8th bwa Mwezi Watatu + 7 mazuba + 3 mazuba.\nMu Kulonga 20:18-21, swebo tubala kuti bana Isilayeli bakayoowa kuba munsaa Mwami Yahuwah, aboobo bakakumbila Mozesi kuti awunke mucibaka cabo akuyoobaambawida ku Mwami. Mozesi wakatanta kuya atalaa mulundu, ooko nkwaakatola “mazuba makumi one (40) amasiku aali makumi one (40)” (Kulonga 24:18). Naakainda mazuba aali makumi one, Mozesi wakaseluka Mulundu wa Sinai kajisi Milawo iili Kkumi yokwa Yahuwah (Ciibalusyo 9:9-12). Kuzwa waawa, swebo tulakonzya kumanizya kwaamba kuti Mozesi wakaseluka ncobeni Mulundu wa Sinai kumwi kajisi Milawo KAKWIINDIDE mazuba aali 50 kuzwa niyakamana "Nsabata yaciloba yakacaalizya" (buzuba bwa 8th bwa Mwezi Watatu + 7 mazuba + 3 mazuba + 40 mazuba). Ma, nobantu kubota kaambo aaka! Aboobo tulizuminide ncobeni kuti Pobwe lya Mvwiki nciibalusyo ca kupegwa Mulawo wa Bulemu! Alimwi lino inga twakonzya kubamba buzuba bululeme kakwiina kudonaika! Aatembaulwe Mwami Yahuwah wamakamu!\nBIKKILA MAANU kuti ciindi ca KUPEGWA mulawo – kubantu cakali ciindi [cikombelo cakasimpe nicakali munkanda Milimo 7:38]:\nMubbuku lyoonse lya Kulonga caandaano 19 a 20, swebo twaambilwa kuti kufumbwa cakaambwa akataa Mwami Yahuwah abantu bakwe, cakali kutuminwa kwiinda muli Mozesi. Milimo wini ncicaacitilwa boobo cintu eeci wakali wakuyumya kutondezya bulemu amulimo ookwa Mozesi ooyo Mwami Yahuwah ngwaakamupa wabusololi, bweendelezi akwiiminina bantu: [ mbweenya mbuli Mufutuli Yahushua mbwaakapegwa mulimo wabunanike ku Mwami Yahuwah wakwiiminina bantu]\n3Nkabela Mozesi wakaunka ku Mwami Yahuwah, alimwi Yahuwah wakamwiitwa kuzwa mumulundu oomo mwaakabede, kaamba kuti Mboobu mboti kaambile ŋanda ya Jakobe; ukabaambile kuti bana ba Isilayeli;\n8 Nkabela boonse bantu bakaingula antoomwe, akwaamba kuti, Zyoonse nzyaakwaambila Mwami Yahuwah tuyoozicita swebo. Mpoonya Mozesi wakatola majwi ngubakamwiingula bantu kuli Yahuwah.\n9 Alimwi Mwami Yahuwah wakati kuli Mozesi, Langa, Ime ndaboola kuli nduwe munsi lyako nkeli mukkumbi lisiya, kutegwa bantu balimvwe jwi lyangu eelyo nekanana anduwe, alimwi bakusyome yebo lyoonse. Aboobo Mozesi wakaambilizya majwi aayo kubantu bokwa Yahuwah.\n25 Nkabela Mozesi wakaseluka mulundu akuunka kubantu, akuyoobandika ambabo.\nAawa Mwami Yahuwah WAKALAILILA / WAKAAMBILIZYA milawo iili kumi [kuli Mozesi ooyo wakali munsi Lyakwe alimwi wakali kuteelela Majwi Aakwe] pele bantu bamwi boonse bakamvwa buyo kuti Yahuwah wakali kukanana a Mozesi.\n18 Mpoonya bantu boonse bakabona muzuzumo, indabo amabbwalu-bbwalu, akulila kwa mweembo walwija lwa mugutu, amulundu wakali kuunduluka busi: eelyo bantu nibakabona boobo, bakakankama akuyoowa, bakatantamuka akwiimina kulaale.\n19 Nkabela bakaambila Mozesi kuti, kotwaambila nduwe eeco ncakwaambila, nkabela tulakuteelela makani woonse; pele Mwami Yahuwah atabi nguukanana andiswe, nkaambo inga katuyoomana kufwa.\n20 Mpawo Mozesi wakati kubantu, Mutayoowi pe: nkaambo Mwami Yahuwah taaboolela kumunyonyoona, wazida buyo kuzoomusunka kutegwa inywe mumulemeke lyoonse, kutegwa mutaciti cibi.\n21 Mpoonya bantu bakaimina kulaale, awalo Mozesi wakaswena munsaa kkumbi lyamudima uusiya oomo Mwami Yahuwah mwaakabede.\n22 Mpoonya Yahuwah wakati kuli Mozesi, Mboobu mboti kaambile bana ba Isilayeli, Inywe mwabona kuti Ime ndakanana andinywe kuzwa kujulu.\nKuzwa mutumpango tulaatala aawa, swebo tulakonzya kukosozya makani muzintu zitobela ansi aawa:\nMu Kulonga 20, Milawo iili Kkumi (10) YAKALAILILWA/ AKWAAMBILIZYIGWA kumwi Mozesi kamvwisyide akusalalilwa zyoonse nzyaakali kulaigwa, pele bantu tiibakaamvwa majwi ngaakali kumvwa. Pele balo bakaazyiba nkaambo AKALILEMBEDWE atalaa mabwe aayo AAKAPEDWE kuli Mozesi mbuli musololi, mweendelezi wa Isilayeli abamwi boonse kusanganya ambunga yabantu bakabungene munsaa Mulundu Sinai.\n“Lino Mwami Yahuwah wakati kuli Mozesi, “Tanta acilundu, uboole kuno kulindime uzookkalile nkuko. Ndizookupe zilembelo zyamabwe zijisi milawo amalailile ngendakalemba aakulailila bantu (Kulonga 24:12)\nAawa mukonzyanyo uupedwe uliimpene mukuti, Mozesi mwiiminini wabantu, wakaluuzyikale mulawo kuutaninga PEGWA kubana ba Isilayeli [ba cikombelo cakasimpe cakali munkanda – Milimo 7:38] mbweenya mbuli Yahushua, Munununi wesu Uutwiiminina, mbwaakalaa Muya Uusalala kuutaninga PEGWA ku Cikombelo cakasimpe ku Pobwe lya Mvwiki nibakali kusekelela [Pentekkositi].\n“Ngonguwe ooyu wakali mu cipaililo [ . . .Ekklesia] munkanda antoomwe amungele ooyo wakali kwaambaula alakwe mumulundu wa Sinai, alimwi ngowakali aabazyali besu Baisilayeli nibakabungene munkanda. Ngonguwe wakatambula majwi aapa buumi akwaaleta kulindiswe. (Milimo 7:38)\nMalailile AKAPEGWA kubana ba Isilayeli [ba Cikombelo cakasimpe eelyo nicakali munkanda] lilikke buyo NICAKAINDIDE kale ciindi Mozesi naakatanta akuseluka Mulundu kumwi kajisi JWI lyokwa Yahuwah naakaseluka. Muya Uusalala WAKAPEGWA ku Cikombelo muciindi ca "Pentekkositi" [Pobwe lya Mvwiki], lilikke buyo Yahushua NAAKATANTIDE kuya kujulu akuyooletelezya MUYA ookwa Yahuwah muciimo ca Muya Uusalala.\nNcintu ceelede kubikkilwa maanu akuti awalo Aaroni (mupaizi mupati), mubuzuba bumwi bwakasolwede kumbele, wakalizyi kale munzila imwi kuti walo weelede kwaambilizya “pobwe lyokwa Yahuwah" mubuzuba bwini mbweenya oobo – buzuba BWINI buli mazuba 50 kuzwa niyakamana “Nsabata yaciloba iicaalizya."\n"Naakamvwa boobo Aloni akubona moombe ooyo, wakayaka cipaililo kumbele lyamoombe. Mpoonya wakaambilizya kuti, “Ijunza kuzooba pobwe [Strong's H2282] lyakulemya Mwami Yahuwah.”(Kulonga 32:5)\n"pobwe" = Strong's H2282 [khag]; Khag ndebbala libelesyegwa kanjaanji mu Mangwalo kwaambilizya pobwe lyakweendela musinzo. (Langa cilembedwe mu The New Strong's Expanded Dictionary of Bible Words) Ipobwe lya Mvwiki ndimwi akataa otatwe mapobwe aakweendela musinzo [ ma khag] aayo Mwami Yahuwah ngaakalailide kubambwa – Ciibaulusyo 16:16.\nBikkila maanu aawa: Yahuwah taakabwentela Mupaizi Wakwe Mupati [Aloni] nkaambo kakwaambilizya pobwe mubuzuba butaluleme; pele Mwami Yahuwah ulilauka kuti kukomba mituni nkakaambo keni Walo ncaakakalalila. (Kulonga 32:7-9; Ciibalusyo 9:16-20)\nMozesi wakaselemuka kuseluka mulundu kajisi Milawo iili Kkumi yokwa Yahuwah mubuzuba mbweenya awalo Aloni (mupaizi mupati) naakazyi munzila imwi kuti walo weelede kwaambilizya "pobwe [khag] lyokwa Yahuwah." Eeci cakatola busena KAKWIINDIDE MAZUBA 50 KUZWA NIYAKAMANIDE "NSABATA IICAALIZYA YACILOBA"! Inga TIICABA cintu camaanu kulazyika kumbali zintu zyaacitika zyoonse eezi pe kuti zyakalicitikila buyo.\nBikkila maanu aawa: Kulangikaanga bana ba Isilayeli bakali kulangila kupobola mubuzuba mbweenya oobu, nkaambo mubuzuba bwakaindide musyule, twabona kale kuti eelyo nibakabona kuti Mozesi “walelema kuzyokela”, bakaunka kuyoolilauka kuli Aloni, akutalika kulibambila zyabo [munzila isofweede] kuti bakasekelele pobwe mubuzuba bwakali kutobela. "Lino bantu nibakabona kuti Mozesi wakkala ciindi cilamfu kucilundu akuti taakwe naakapiluka, bakabungana kuzinguluka Aloni, kabati kulinguwe, “Yebo tubumbile baleza batusolwede. Nkaambo tatuzi cacitika kuli Mozesi ooyu wakatugwisya munyika ya Ijipiti.” (Kulonga 32:1, KJV)\nMubweende bwa zintu, oobo mbobumboni butonkomene kututondezya ncobeni kuti kuli Nsabata iibelesya Mwezi azuba! Nkaambo muukubalila buyo "Nsabata zikkwene zili ciloba" kubelesya kkalenda lyamu Bbaibbele litobezya mwezu-azuba; mpoonya akubalila bazuba aali 50, yebo nokonzya kujana Pobwe lya Mvwiki lyamu Bbaibbele! Eeci caambilizya kuti balikke aabo babelesya kkalenda lyamu Bbaibbele lyalo litobezya mwezi-azuba kuti bajane Nsabata zya Buzuba bwa Ciloba (kusanganya antoomwe amazuba aamapobwe amwi), aabo mbabakonzya kululamika Pobwe lya Mvwiki eelyo Mwami Yahuwah ndyaakasala – ipobwe lijatene kapati antoomwe aciindi cakutililwa Muya Uusalala amvwula nkukula nsoke iicaalizya kuwa!\nZintu zikonzyene akataa zyeezyi azyeezyo zili mubbuku lya Milimo 2 zilakankamusya!\nKulonga: YAHUWAH wakatumina Mozesi kuti aselemuke kuseluka Mulundu Sinai kajisi Milawo iili Kkumi iilembedwe amunwe wakwe wini Yahuwah atalaa mabwe. (Cizumanano Cakale)\nMilimo 2: YAHUWAH wakatumizya Muya Uusalala ali baabo bakabungene mu Buzuba bwa Pentekkositi kutegwa akabalembe Milawo mumyoyo yabo. (Cizuminano Cipya - Jelemiya 31:31-33)\nKulonga: "Kusikila bantu bali 3,000" bakafwa nkaambo kakukomba mituni (Kulonga32:28) – mubuzuba mbweenya oobo, Aloni wakalizyi kuti weelede kwaambilizya "pobwe [khag] kuli Yahuwah." (Kusikila : Nsabata zikkwene zili 7 zyakkwanina + 50 mazuba)\nMilimo 2: "Kusikila bantu bali 3,000" bakafutulwa nkaambo ka Muya Uusalala wakaselukila ali mbabo (Milimo 2:41) – mubuzuba mbweenya oobo kwakali bungene zyuulu zyuulu zyabanu antoomwe nkaambo bakali kubunganina kusekelela Pobwe lya Mvwiki [Pentekkositi], nkabela Moza "wakabasikila akubalongezya ncobeni" (Milimo 2:1).\n“Mwami Yahuwah nguutupa nguzu kuti tube basimilimo bacizuminano cipya. Mucizuminano eeci Leza tatupi milawo iilembedwe alimwi, pele utupa Muuya Uusalala. Milawo iilembedwe ileta lufu, pele Muuya upa buumi. Lino Milawo yakabezedwe bbala abbala abbwe yakaamba zya lufu, nikuba boobo bulemu bwa Yahuwah bwakaboneka ciindi naakapa Milawo. Nikuba kuti bulemu oobo bwakali kuzimaana, pele busyu bwa Mozesi bwakali kumweka cakuti Baisilayeli tiibakakonzya kumulangisisya. Naa Milawo yakaletwa abulemu buli boobo, sena mulimo wa Muuya Uusalala tuukaindilili bulemu?” 2 Bakolinto 3:6-8\n(4) Inyika ya Cisyomyo:\nYahuwah wakaamba kuti micelo mitaanzi yakutebula maila yeelede kuti ikazyile muli ceeco bana ba Isilayeli ncibaalisyangila mumyuunda.\n“Alyalo Pobwe lya Butebuzi munooyoolicita aawo nomuyobolola zilyo zitaanzi inywe nzimwakasyanga mumyuunda yanu. Kumamanino aamwaka munooyoocita pobwe lya kutebula micelo, aawo nimuyoobungika micelo kuzwa mumyuunda yanu. Kwaziindi zyotatwe mumwaka boonse baalumi bakalibonye kulindime, nde Mwami Yahuwah wanu. “Tamukoonoobelesya cinkwa cakabikkwa mimena mwaakupaizya munyama kulindime. Aalo mafuta aamunyama ooyo wabelesegwa mupobwe lyangu taayelede kulazikwa mane buce pe. “Mukalete muŋanda ya Mwami Leza wanu zintu zibotu kwiindilila zyakutebula zitaanzi zizwa mumyuunda yanu. (Kulonga 23:16, 19)\nKweendelanya bwakaamba Joshua, balo tiibakasika “kunyika yacisyomyo” kusikila mumwezi wa Abibu (Kobala Joshua, Zyaandaano 3-5). Kutegwa bana ba Isilayeli bakonzye kutuuzya cituuzyo ca “[maila] mapya” mu Pobwe lya Mvwiki kuzwa muli ceeco ncibaalisyangila mumyuunda, balo bakeelede kusyanga maila aaciindi lisyuuka malubaluba [aayo aasima ciindi ca Mainza] kuzwa mbubakasikila buyo munyikeeyo mu Mwezi Mutaanzi. Eeci ncintu citakonzyi kuti maila inga abizwa mumazuba aali 50 buyo. Ciindi CIFWAAFWI LOKO eelyo bana ba Isilayeli nibakali kunga balitebwida maila aayo ngubaalisyangila lwabo beni inga nicakali kuya kumamanino aa Mwezi Wane.\n(5) Milimo 2 | "Waini Mupya":\nMangwalo lyoonse alazumanana kuswaanganya kutebula maila akutebula masaansa, zyoonse zyobile eezyi zyakali kucitika ciindi ca Mainza. Ooyo “waini mupya” waambwa mubbuku lya Milimo Caandaano 2, inga niwatakaliko mu Mwezi Watatu (muciindi ca Malubaluba).\n"Mpoonya kwakaboneka kubala mbuli milaka yamulilo, yakakkala ali omwe-omwe wabo. Aboobo boonse bakazula Muuya Uusalala, bakatalika kwaambaula mumisyobo iimbi mbubonya mbuli Muuya mbwaakabapa. . . . [Bamwi] bakatalika kubaseka akubanonga kabaamba kuti, 'Aaba bantu bakolwa waini mupya.[Strong's G1098]’" (Milimo 2:3-4, 13)\n"waini mupya" = Strong's G1098 = caambilizya “waini mupya” uulweela" (The New Strong's Dictionary of Bible Words)\nPetulo naakali kukambauka mu Buzuba bwa Pentekkositi: "Pele eeci ncencico cakaambwa amushinshimi Joweli naakati, 'Yahuwah wakati, Mumazuba aamamanino njootila Muuya wangu atalaa bantu boonse. Bana banu balombe abasimbi bayooshinshima majwi aangu. Bakubusi bayoobona zilengaano, abalo bamadaala bayoolota ziloto. Iiyi, njootila Muuya wangu ababelesi bangu, baalumi abakaintu mumazuba aayo, nkabela bayooamba majwi aangu . . . " (Milimo 2:16-18, KJV)\nPetulo naakali kwiinduluka kwaamba kampango katobela aaka: "Matala ayoozula maila, matalo ayoofwasuka waini amafuta mwaa! Njoomubweedezezya nzimwakasweekelwa acikwikwi, mpaso, basimooloka answabaanda, impi eeyo njindakatumide kumuvwumpa. Munooyoolya cakulilekela, nkaako muyootembaula Mwami Leza wanu. Wakamucitila zigambya, taakwe limbi bantu bangu nibayoosampaulwa pe. Eelyo no Baisilayeli nomuyooziba kuti ndili akati kanu, akuti ndendime Mwami Yahuwah wanu, alimwi taakwe Leza uumbi pe. Taakwe bantu bangu nibayoosampaulwa limbi pepe. “Musule akooku njootila Muuya wangu atalaa abantu boonse, bayooshinshima majwi aangu. Bamadaala bayoolota ziloto, abalo bakubusi bayoobona zilengaano. Ee, njootila Muuya wangu mubabelesi bangu, baalumi abakaintu mumazuba aayo.” (Joweli 2:24, 28-30, KJV)\nMangwalo lyoonse alazumanana kuswaanganya kutebula maila akutebula masaansa, eezyi zyoonse zyobile zyakali kucitika ciindi ca Mainza. (Bala cilembedwe muli: Nehemiya 13:15 ; 2 Makani 31: 5; Jelemiya 8:20 ; Jelemiya 40:10; Daniele 2:35 ; Mika 7:1 ;Babetesi 15: 1, 5 ; Hagayi 1:11; Joweli 2: 24-28) Bikkila maanu: Zisyango zyamaila (mbuli maila mpunga) zyakali kusandululwa kuti "mapopwe."\n(6) Kumvwisisya majwi ngabelesya Mwami Yahuwah . . .\nOoku kuteelela kupya kutusandulwida kaambo keni swebo ncotulailidwe a Mwami Yahuwah kuti "tubalile" (Bala cilembedwe mu BaLevi. 23:16) – kuleka buyo kwaambilwa kuti tulinde akulangila buzuba bugantidwe (nkokuti buzuba bwa Sivan 6 or 91).\n"Kubalila" = Strong's H5608 = caambilizya "kubalila, kwiinduluka kubalila, kuzubulula (zintu), kubikka mumyeelwe, kubanzila, . . . kubalila bululeme nokuba cabulondo." (BDB Lexicon)\n(7) Bapaizi 23:16 | Kusandulula:\nEelyo notuvwuntauzya cini cilembedwe muci Hebulayo ca BaLevi 23:16, swebo tujana kuti kuli kaambo kakatazya kamwi. Eelyo notweezyekanya busanduluzi bwa Cikuwa aci Hebulayo, yebo inga walibonena kuti basanduluzi bakasiya mabala amwi ambali akutaasandulula!\nKuzwa muzifwanikiso zyabupanduluzi atala aawa, tulakonzya kubona akusalazyilwa kuti ibbala lyakuti ád – min – mochorath inga lyasandululwa bululeme kuti “KUZWA cifumo”.\nAmubikkile maanu mukabbokesi kasubila kuti eelyo bbala lya 'ad noliswaangene alya min, liiminina kuti “Kuzyila”.\n"KUZWA cifumo yaakwiinda Nsabata yaciloba inywe mweelede kubalila mazuba aali makumi osanwe; mpoonya inywe mweelede kutuuzya caabilo canyama ku Mwami Yahuwah.” BaLevi 23:16\nNcenciceeci swebo ncotusyomena kuti Busanduluzi bwa Ferrar Fenton bulasumbula mukuzubulula kampango aaka:\nKunyina pe nkamu ya WLC niizuminizya busanduluzi bwa Fenton kuti boonse buliluleme.\nFenton, nokuba boobo, wakali syomekede kapati kupandulula caalembedwe muci Hebulayo, eelyo naakasandulula Balevi 23:15-17, aawo basanduluzi bamwi mpubatakaluleme.\nAboobo, Mangwalo aambilizya kuti:\nKubalila kusikila ku Pobwe lya Mvwiki = nkubala Nsabata Zikkwene 7 + 50 mazuba\nNitwakamanizya kuvwuntauzya kabotu-kabotu akubala Bbaibbele mumuuya wakupaila abumboni bujanwa muli ndilyo, nkamu ya, WLC yakacaazya buyo kwaambilizya kuti kubalila mazuba kusikila ku Pobwe lya Mvwiki kweelede kubalwa Nsabata Zikkwene zili 7 + mazuba aali 50 atalaa Nsabata eezyo. Swebo twapa bumboni ncotuteelela boobo. Lino twakulomba webo mukwesu, mumeso aa Mwami Yahuwah, kuti ulivwuntauzyile twaambo ootu omwini.\n“Bunkutwe bwakulilangisya akuba muntu uusyomeka, bweelede kuyandwa a sicikolo uuli woonse. Muzeezo wamuntu uuli woonse, weelede kucenguluka cakulemekezya ku jwi liyubunudwe lyokwa Yahuwah. Mumuni a lweengelelo luyoopegwa kuli baabo basala boobo kuti bateelele Mwami Yahuwah. Balo bayoobona zintu zyeebeka kazizwa mu Mulawo Wakwe. Tusimpe tupati ooto twakalazyikidwe ansi akutamvwugwa akuleka kulibonya kuzwa mubuzuba bwa Pentekkositi, lino tuyoobekema akumwesya mumuni katulibonya kuzwa mujwi lyokwa Yahuwah mubusalazi bwato. Kuli baabo bamuyanda ncobeni Mwami Yahuwah, Muya Uusalala uyoobayubunwida tusimpe ooto twakamwaidwe kuzwa mu mizeezo, alimwi uyoobayubunwida tusimpe twiinda bupya.” --Fundamentals of Christian Education, p.473*\nMibuzyo a Matwangwa (Kotyanka kuti cikwazamuke)\nKuti muntu waswaanganaya musyobo walusyomo lweenzu, ncilengwa cabuntu kulibilika nokuba kuyaa kweeleba mumbali kolangila alaale, kolaa mibuzyo, amatongoosi. Mbuli basicikolo ba Bbaibbele bamasimpe ibayandisya Kasimpe, aswebo tweelede kuswena munsaa mumuni katubambilila kweenda kabotu kabotu, akupaila kuti tumvwisye busongo buli mumulumbe mupya ooyo uupegwa. Ntootu twaambo tumwi swebo lwesu ntutwakabambulula kutegwa tutambule Mumuni Mupya ooyu amoyo woonse katuliibide!\nMUBUZYO: "Mukwiinduluka kwaamba cilembedwe mu Mulawo mu Ciibalusyo 16:9-10, kunyina pe mpokwaambidwe kuyungizya kubalila mazuba aali 50. Kuti nitwali kuyandika kubala mazuba aali 50 kusanganya atalaa Nsabata zikkwene zili ciloba, hena eeco cintu inga tiicaambilizyigwa mutumpango ootu na?\nBWIINGUZI: Yebo ulakonzya kulibonena omwini kuti kuli makani manjaanji aatalembedwe mu Ciibalusyo 16. Ngooyu mukonzyanyo: kunyina aalembedwe buzuba bwa Pasika, bwa Pobbwe lya Cinkwa citakwe Mimena, nanka Pobwe lya Mavwuka. Alimwi kweendelanya acilembedwe mumakani aa Pobwe lya Mvwiki, kunyina nokwaambidwe buzuba bwa 50th (nokuba buzuba butobela mvwiki ya Nsabata yaciloba iicaalizya). Kuti twalanga buyo mucaandaano eeci akwiimina mpeenya aawo, swebo inga tiitwazyiba ncobeni eelyo notweelede kubamba Mapobwe. Nkaambo kakuti kunyina makani aayo mucaandaano eeci, eeco ncintu cigambya, pele kunyina ncocaambilizya eeco pe. Kusiila makani amwi kumbali tacili cintu ceelene a kupilinganya kaambo kakaluleme nikakalembedwe kutaanguna. Kufumbwa kabeela kabumboni keelede kulangisyigwa. Mbweenya mbuli kubala Bbaibbele mbokweelede kucitwa, mweengwe omwe omwe kweezyekanya amweengwe omwe omwe, akweezyekanya kaambo komwe-komwe (Izaya 28:10).\nMUBUZYO: "Hena Mangwalo taambi kuti maila akeelede kutebulwa muciindi camalubaluba?"\nBWIINGUZI: Mpali aawo mu Mangwalo mpokulembedwe kuti kutebula maila kwakeelede kuswaangane aaPobwe lya Mvwiki muciindi camalubaluba?\nMangwalo alazumanana lyoonse kuswaanganya kutebula maila akutebula masaansa, zyoonse zyobile zyakali kutola busena ciindi ca MAINZA. (Kubalila mazuba kuzwa mubuzuba bwa Micelo Mitaanzi, mpoonya Mvwiki zikkwene zili 7 + mazuba aali 50 = mamanino aamwezi wa Kunkumuna Masamu / matalikilo aa mwezi wa Kasangalubwi - AKATAA MAINZA kunyika ya Isilayeli)\nLino bikkila maanu aawa kutumpango tutobela ansi aawa:\n"Mumazuba aayo ndakabona kuti Bajuda bamwi bakali KULYATAUKA MUZIKANDILO ZYA WAINI mubuzuba bwakulyookezya bwa Nsabata. Bamwi bakali kubikka maila, waini, masaansa, ankuyu, azimwi atalaa mbongolo zyabo kabaleta ku Jelusalemu. Ndakabacenjezya kuti tabeelede kusambalana mubuzuba oobu pe." (Nehemiya.13:15)\n"Mbuwakapegelwa buyo mulawo ooyu bantu Baisilayeli, bakaleta zipego zya MICELO MITAANZI cakulyaaba: [H1715 “maila”] MAPOPWE, WAINI MUPYA, mafuta aaoliva, abuci, azimwi zilimwa mumyuunda; alimwi bakaleta kwakkumi kwazintu nzyoonse eezyo nzibakajisi." (2 Makani. 31:5)\n"KUTEBULA kwamana, MAINZA ayinda, pele kwiina uutuvwuna." (Jelemiya. 8:20)\n" … Mebo lwangu ndinookkala mu Mizipa kuti kandimwiiminina ku Bakalodiya aabo banooboola kulindiswe, pele nywebo mweelede kutebula MASAANSA, a MICELO YAMAINZA amafuta, muminzi eeyo njomwakatola." (Jelemiya. 40:10)\n"Mpawo butale, bulongo, mukuba, insiliva angolida zyakapwasyaulwa ciindi eeco nciconya akuba mbuli BUNGU MUCIKWAAPWIDO CAMAILA CILIMO; nkabela luwo lwakakungulula zyoonse akuzipupulula, taakwe kakasyaala pe. Pele bbwe eelyo lyakagunta cibumbwa lyakaba dundu lini lyakazuzya nyika yoonse ...." (Daniele. 2:35)\n"Maawe ndemucaangu! Nkaambo ndaba mbuli uufwide nzala uubwezelela MICELO YAMAINZA ciindi CAKUVWULULA MYUUNDA YAMASAANSA: taakwe zikama zyansaansa zisyeede kuti ndilye: taakwe NKUYU ZISOLOKEDE nzyefwide nkosya." (Mika 7:1)\n"Kaindi, muciindi LITEBULWA MAILA, Samusoni wakainka akapongo kuyooswaya mukaintu wakwe wakati, “Njandoonjila muŋanda muli mukaintu wangu.” Pele wisi wakamukasya. Wakati, “Ndakabona kuti tomuyandi, nciceeco ncindakamukwasyizya kumweenzinyoko. Ino mbuti mucizyi wakwe musyoonto tee mubotu kwiinda nguwe? Kwata nguwe mucibaka cakwe.” Lino Samusoni wakabaambila kuti, “Ciindi cino mutandaambi bubi ndababweedezezya bubi Bafilisiti.” Azwe waawo Samusoni wakainka kuyoojata bamwaaba myaanda yotatwe, eelyo wakabaanga bobilo-bobilo kumicila atunzenge twamulilo. Naakamana kudomeka tunzenge, wakabalekezya bainka MUMAILA AAKACIIMVWI mumyuunda ya Bafilisiti. Baakutenta tulwi-tulwi twakaimvwi, amyuunda ya MASAANSA ama oliva, mpawo micelo yoonse yakapya." (Babetesi. 15:1, 5)\n"Ndakacitya kuti kube cilanga musokwe amuzilundu. Mumyuunda YAMAILA aya MASAANSA MAPYA, yamisaansa yeengwa mafuta, aali coonse cimena munyika, ku bantu aŋombe, alimwi aali zyoonse eezyo nzyomulibambila munguzu zyamaanza eenu." (Hagayi. 1:11)\n“Matala AYOOZULA MAILA, matalo AYOOFWASUKA KUZULA WAINI amafuta mwaa! Njoomubweedezezya nzimwakasweekelwa acikwikwi, mpaso, basimooloka answabaanda, impi eeyo njindakatumide kumuvwumpa. Munooyoolya cakulilekela, nkaako muyootembaula Mwami Yahuwah wanu. Wakamucitila zigambya, taakwe limbi bantu bangu nibayoosampaulwa pe. Eelyo no Baisilayeli nomuyooziba kuti ndili akati kanu, akuti ndendime Mwami Yahuwah wanu, alimwi taakwe Leza uumbi pe. Taakwe bantu bangu nibayoosampaulwa limbi peepe. “Musule akooku njootila Muuya wangu abantu boonse, bana benu basankwa abasimbi bayooshinshima majwi aangu. Bamadaala bayoolota ziloto, abalo bakubusi bayoobona zilengaano” (cibalo cakainduluka kwaamba a Petulo mubbuku lya Milimo 2 - Joweli 2:24-28)\nMUBUZYO: "Ime ndakamvwa kuti kubalila mazuba kusikila kumwaka wa Jubilee, ncimbonimboni cikkwene cakubalila mazuba kusikila mubuzuba bwa Pentekkositi, kubalila myaka iili 49 + mwaka omwe = myaka iili 50."\nBWIINGUZI: Kunyina pe mu Mangwalo aawo mpokulembedwe kuti kubalila myaka kusikila kumwaka wa Jubilee kuti "ncimbonimboni cikkwene citondezya kubalila mazuba kusikila ku Pentekkositi, kubala myaka 49 + 1." Cikkelo ca bumboni eeco citabilila kujana Pentekkositi mumazuba aali 50 kayiindide Nsabata iikwene yaciloba, cilainda kulema kwiinda cintu cili coonse cisendekezya kuswaanganya mwaka wa Jubilee akubalila mazuba kusikila ku Pentekkositi.\nMUBUZYO: "Kuti Pobwe lya Mvwiki kalili kulaale mazuba aali 99 naa 100 kuzwa kubuzuba bwa Abibu 16, mbubuti mbolinga lwaambwa kuti ndipobwe lya “Pentekkositi”, eeco mumulaka waci Giliki ciiminia cintu ca 50th?"\nBWIINGUZI: Inzya, Pentekkositi ciiminina cintu ca "makumi osanwe" muci Giliki, pele eeco kunyina pe ncocitondezya nokuba boobo. Masimpe ncobeni kuti, mukuteelela kupya ooku, yebo weelede “kubalila” ncobeni mazuba aali 50 kutobela noyainda Nsabata yaciloba iikkwene; eeco cilainda kutondezya kuti eeli pobwe lyeelede kwiitwa kuti "Pentekkositi."\nMUBUZYO: "Nkaambo nzi Kulonga 24:16 a E.G. White ncobaamba kuti Mozesi wakayungizya kulindila mazuba aali l 6 kataninga talika mazuba aali 40 amasiku aali 40 kutanta mulundu?"\nBWIINGUZI: Twakukomba kuti utyanke akutobezya kubala cilembedwe aawa: http://www.worldslastchance.com/feast-of-pentecost/why-do-exodus-and-eg-white-state-that-moses-waited-an-additional-6-days.html\n1 Sivan 6: Lwiiyo lulaa mpuwo luyiisya kuti Pentekkositi uli mubuzuba bwa Sivan 6. Eeci cili boobo nkaambo kakuti buzuba bwa Sivan 6 lyoonse bwakali mazuba aali 50 kuzwa kuzuba bwa Micelo Mitaanzi (Abibu 16). Eeyi nzila yakubalila iitaluleme isendekezya kuti kkalenda lyamazubaano lina Gregory, amvwiki yamu Bbaibbele, kuti zileendelana. Ooku kunyina acimbi pele nkulizingaila mukooze nkaambo oobo buzuba bwa Abibu 16 (aatalikilwa kubalalila mazuba) kuti lyoonse buli "cifumo kayiindide Nsabata" (BaLevi 23:15). Eeci ncintu cikonzyeka buyo kubalila munzila yamusyobo ooyo eelyo notobela kkalenda libelesya mwezi-azuba. Ncintu citakonzyeki kuti buzuba bwa Abibu 16 inga bwaswaangana ncobeni abuzuba bwa "cifumo kayiindide Nsabata” kuti kwabelesyegwa mvwiki iizinguluka kakwiina kulekezya. (Abibu 16, mbuzuba bwaambwa abaabo balombozya kubalila munzila eeyi, kuti lyoonse mbuzuba butobela Nsabata. Eeci caambilizya kuti buzuba bwa 15th lyoonse mbuzuba bwa Nsabata, aboobo, buzuba bwa 8th, 22nd, abwa 29th, aalo mazuba aa Nsabata yabuzuba bwaciloba. Oobu mbobumboni akataa bumwi butondezya kkalenda libelesya mwezi-azuba mboliluleme. Pele cintu cuusisya ncakuti, bantu banji baloofweede akulamatila ziyanza zyabantu kuleka kusanyangula kabotu-kabotu cakusyomeka kabavwuntauzya zintu nzyobasyoma mulusyomo lwabo.)\nSivan 9: Bamwi, mbuli nkamu ya WLC ayalo mbuyakali kucita aciindi cimwi, basyoma kuti Pentekkositi uli mubuzuba bwa Sivan 9. Oobu buzuba bulajanwa kwiinda mukubalila Nsabata zikkwene zili ciloba, mpoonnya akusanganya buzuba bomwe. Mazuba mataanzi aa Mwezi Mupya amazuba aakulanduka mwezi taabalilizyigwi (nkaambo taali mazuba aamvwiki nokuba kuti mazuba aabalilwa mumwezi nguwenya), alimwi lyoonse aatalikilwa kubalila mazuba mpaabuzuba bwa Abibu 16 (Buzuba bwa Micelo Mitaanzi), buzuba butobela Nsabata. Nkamu ya WLC isyoma kuti inzila yakubalila “Nsabata zili ciloba” (BaLevi. 23:15) njiiluleme. Cintu cilikke ciimpene ncakuti lino nkamu ya WLC isyoma kuti oobo buzuba butobela Nsabata yaciloba mbobuzuba bwakutalikila kubalila mazuba aali 50 (nkokuti Pentekkositi = Nsabata zili 7 + mazuba aali 50).\n* Swebo twakagwisya mutumpango twa Bbaibbele toonse mazina aamituni amazina aamilimo ya Taata a Mwana, akubikka mucibaka cangawo mazina aakalembedwe mataanzi. Kuyungizya waawo, swebo twakajokolosya mu Mangwalo mazina eeni ookwa Taata a Mwana, mbweenya mbwaakalembedwe kutaanguna abalembi ba Bbaibbele aabo bakayoyelwa Moza. - WLC Team


Naamani, Mupati Wabasilumamba Wakaswiilila Kasimbi kachiIsrayeli | Zyiiyo Zyabana Zizwa muBbayibbele\nKuchisi chaSiriya, kwakali kasimbi kachiIsrayeli kakali kukkala kule akulimbabo. Kakatolwa kubuzike abasilumamba babanaSiriya alimwi kakali kubelekela mukayintu wamupati wabasilumamba uutegwa Naamani. Kasimbi aaka kakali kukomba Jehova, nikuba kuti kakali kukkala abantu batamukombi pe.\nNaamani wakali azilonda mubili woonse alimwi zyakali kumuchisa chiindi choonse. Kasimbi aaka kakali kuyanda kumugwasya. Kakabuzya mukayintu waNaamani kuti: ‘Kulimuntu ngundizi uukonzya kuponia mulumaanu. Muchisi chaIsrayeli kuli musinsimi waJehova utegwa Elisha. Ulakonzya kumuponia mulumaanu.’\nMukayintu waNaamani wakabuzya mulumaakwe nzyakabuzigwa akasimbi aaka. Naamani wakali kuyanda kuchita kufumbwa chintu, nkinkaako, wakayinka kuIsrayeli kung’anda yaElisha. Naamani wakali kuyeeyela kuti Elisha wakali kuyoomutambula mbuli muntu uulemekwa. Elisha taakaambuulaawe pe, pesi wakatuma mubelesi wakwe kuti akajuzye Naamani akuti akamubuzye kuti: ‘Koya ukasambe ziindi zili musanu azibili muMulonga waJordani. Mpawo, uyoopona.’\nNaamani wakabijilwa loko. Mpawo wakati: ‘Ndali kuyeeya kuti musinsimi ulandiponia kwiinda mukukwiilila zina lyaLeza wakwe akundiguma ajanza lyakwe mumutwe. Pesi wandibuzya kuti ndikasambe kumulonga uli muIsrayeli. Kulindiswe kuSiriya, kuli milonga iyinda yamuchisi chaIsrayeli. Ndilabweeda kulindiswe ndikasambe nkuko.’ Naamani wakanyema, mpawo wakazwa kung’anda yaElisha.\nBabelesi baNaamani bakamugwasya kuti ayeeye kabotu. Bakamubuzya kuti: ‘Kaansinga walayililwa kuchita imwi milimu mipati, teewanooyichita na kuchitila kuti upone? Musinsimi wakwaambila kuti uchite chintu chitakataazyi pe. Yinka ukachichite.’ Naamani wakabaswiilila. Wakayinka kuMulonga waJordani, mpawo wakali waalila kwaziindi zili musanu azibili. Naamani naakali waalila kwaziindi zili musanu azibili, wakazwa kaponede. Wakabotelwa loko alimwi wakabweeda kuti akalumbe Elisha. Mpawo Naamani wakati: ‘Lino ndaziba kuti Jehova nguLeza wakasimpe.’ Ubonaanga kasimbi kachiIsrayeli kakamvwa biyeni chiindi Naamani naakaboola kaponede?\n“Kuzwa kumilomo yatwana atunyonka wakalondola lutembulo.”—Matayo 21:16\nMibuzyo: Ubonaanga kwakali kuuba na kukasimbi kachiIsrayeli kuti kakaambuule amukayintu waNaamani? Ubonaanga niinzi chakakagwasya kuti katayoowi?\n2 Bami 5:1-19; Luka 4:27


Ncayoocita Leza—Mbwayootugwasya Leza\nAMUBALE MU Afrikaans Albanian Amharic Arabic Armenian Aymara Azerbaijani Bengali Bicol Bislama Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Lingala Lithuanian Luganda Luo Macedonian Malagasy Malay Malayalam Maltese Marathi Maya Mazatec (Huautla) Moore Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Bolivia) Rarotongan Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Ukrainian Umbundu Urdu Vietnamese Wayuunaiki Xhosa Yoruba Zande Zulu\nIbbaibbele lilatwaambila cakusalazya ncayoocita Jehova alimwi a Mwanaakwe, Jesu Kristo kujatikizya kupenga nkwaaleta Saatani Diabolosi. Ibbaibbele lyaamba kuti: “Nkakaambo kaako Mwana wa Leza [Jesu] ncaakayubunwidwa ikutegwa anyonyoone milimo ya Diabolosi.” (1 Johane 3:8) Bweende bwazintu oobu ibuzwide bulyato, kusulaikana, alimwi amilimo mibi buyoomana. Pele kujatikizya “mweendelezi wanyika eeyi”—Saatani Diabolosi—Jesu usyomezya kuti ‘uyoomutanda.’ (Johane 12:31) Kakunyina kuyungwa a Saatani, kuyooba nyika mpya iiluleme, alimwi nyika eeyi buyooba busena bwaluumuno.—2 Petro 3:13.\nIno mbuti kujatikizya baabo ibakaka kucinca nzila zyabo alimwi akuzumanana kucita zintu zibyaabi? Amuyeeye cisyomezyo eeci citaindi mumbali: “Baluleme bayookala munyika; baololokede mbebayoosyaala mulinjiyo; pele basizibi bayoonyonyoonwa munyika, abasilweeno bayoogwisigwa.” (Tusimpi 2:21, 22) Kuyunga kwabantu babyaabi takucinooliko pe. Kabali mubukkale oobu bwaluumuno, bantu bamvwida mukuya kwaciindi bayakwaangununwa kukutalondoka nkobakakona.—Baloma 6:17, 18; 8:21.\nMunyika eeyo mpya, ino Leza uyoobugwisya buti bubi? Takabugwisyi kwiinda mukudyaaminina nguzu zyakulisalila alimwi akupanga bantu kuba mbuli malobboti. Muciindi caboobo, uyoobayiisya bantu bamvwida nzila zyakwe, akubagwasya kuleka kuba amizeezo alimwi amicito iitali kabotu.\nLeza uyoozigwisya zintu zyoonse izileta mapenzi\nIno ncinzi ncayoocita Leza kujatikizya ntenda zitayeeyelwi? Wasyomezya kuti mfwulumende ya Bwami bwakwe iyootalika kweendelezya nyika ino-ino. Mwami wa Bwami oobu iwakasalwa a Leza ngu Jesu Kristo, walo uujisi nguzu zyakuponya baciswa. (Matayo 14:14) Jesu alimwi ulijisi nguzu zyakweendelezya nguzu zyazilengwaleza. (Maako 4:35-41) Aboobo, ikupenga kuboola akaambo ‘kakusikilwa ziindi zyalufu azyamapenzi’ kuyoomana. (Mukambausi 9:11) Mubweendelezi bwa Kristo, kunyina mapenzi aanoobasikila bantu.—Tusimpi 1:33.\nIno mbuti kujatikizya mamiliyoni aabantu batakwe mulandu ibafwa akaambo kantenda? Naakamana kubusya Lazaro imulongwe wakwe, Jesu wakaamba kuti: “Mebo ndendime bubuke alimwi abuumi.” (Johane 11:25) Masimpe, Jesu ulijisi nguzu zyakubusya, naa kubapa buumi alimwi, aabo bakafwa!\nIkuti naa makani aakukkala munyika mwalo bantu bali kabotu mobatanoocitikilwi zintu zibyaabi alamukkomanisya, amube aamakanze aakuzyiba zinji kujatikizya Leza mwini-mwini alimwi amakanze aakwe kwiinda mukwiiya Bbaibbele. Bakamboni ba Jehova ibakubusena nkomukkala bayookkomana kumugwasya kuti mube aluzyibo oolu. Tumukulwaizya kuti mubalembele naa kulembela basikumwaya magazini eeyi.